**projektas**



**RIETAVO SAVIVALDYBĖS TARYBA**

**SPRENDIMAS**

**DĖL PRITARIMO RIETAVO SAVIVALDYBĖS TARYBOS IR MERO 2015 METŲ VEIKLOS ATASKAITAI**

2016 m. balandžio 28 d. Nr. T1-

Rietavas

Vadovaudamasi Lietuvos Respublikos vietos savivaldos įstatymo 12 straipsnio 2 dalimi, 20 straipsnio  7 dalimi,  Rietavo savivaldybės tarybos veiklos reglamento, patvirtinto Rietavo savivaldybės tarybos 2015 m. lapkričio 19 d. sprendimu Nr. T1-146, 171 ir 235 punktais, Rietavo   savivaldybės  taryba n u s p r e n d ž i a:

Pritarti Rietavo savivaldybės tarybos ir mero 2015 m. veiklos ataskaitai (pridedama).

Sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras

PRITARTA

Rietavo savivaldybės tarybos

2016 m. balandžio 28 d.

sprendimu Nr. T1-

**RIETAVO SAVIVALDYBĖS TARYBOS 2015 METŲ VEIKLOS ATASKAITA**

Vadovaujantis Lietuvos Respublikos vietos savivaldos įstatymu ir Rietavo savivaldybės tarybos veiklos reglamentu, teikiama Tarybos veiklos ataskaita, kurioje pateikti faktiniai duomenys ir informacija apie pagrindinių funkcijų vykdymą.

2015 m. dirbo IV šaukimo Rietavo savivaldybės taryba, kurią sudarė 17 narių. Jie atstovavo 4 politinėms partijoms: Lietuvos Respublikos liberalų sąjūdžiui (11 Tarybos narių), Lietuvos socialdemokratų partijai (2 Tarybos nariai), Tėvynės sąjungai-Lietuvos krikščionims demokratams (2 Tarybos nariai), Darbo partijai (2 Tarybos nariai).

2015 m. Lietuvos Respublikoje vyko rinkimai į savivaldybių tarybas ir pirmieji tiesioginiai merų rinkimai. Po pirmojo rinkimų turo surinkęs 76,67 proc. balsų Rietavo savivaldybės meru išrinktas Antanas Černeckis, Lietuvos Respublikos liberalų sąjūdžio atstovas. Balandžio 9 d. prisiekė V šaukimo Rietavo savivaldybės tarybos nariai: 11 Lietuvos Respublikos liberalų sąjūdžio atstovų, 3 Tėvynės sąjungos-Lietuvos krikščionių demokratų atstovai, 2 Lietuvos socialdemokratų partijos atstovai ir 1 Darbo partijos atstovas.



Pirmasis penktojo šaukimo Tarybos posėdis (2015 m. balandžio 9 d.)

2015 m. Taryba svarstė 228 (2014 m. – 240, 2013 m. – 220) sprendimų projektus, priėmė 227 sprendimus (2014 m. – 236, 2013 m. – 220).

**Rietavo savivaldybės tarybos 2015 m. svarstytų sprendimų projektų ir**

**priimtų sprendimų skaičius**

|  |  |  |  |  |
| --- | --- | --- | --- | --- |
| Posėdžiai | Data | Svarstyta  sprendimų projektų | Priimta sprendimų | Priimta sprendimų nuo kadencijos pradžios |
| **1 posėdis** | **01-22** | **15** | **15** | **750** |
| **2 posėdis** | **02-12** | **21** | **20** | **770** |
| **3 posėdis** | **04-09** | **5** | **5** | **5** |
| **4 posėdis** | **04-09** | **5** | **5** | **10** |
| **5 posėdis** | **04-30** | **42** | **42** | **52** |
| **6 posėdis** | **05-28** | **34** | **34** | **86** |
| **7 posėdis** | **07-09** | **26** | **26** | **112** |
| **8 posėdis** | **08-20** | **2** | **2** | **114** |
| **9 posėdis** | **09-17** | **19** | **19** | **133** |
| **10 posėdis** | **10-22** | **12** | **12** | **145** |
| **11 posėdis** | **11-19** | **18** | **18** | **163** |
| **12 posėdis** | **12-16** | **29** | **29** | **192** |

2015 m. Savivaldybės administracija Tarybos veiklos reglamento nustatyta tvarka Tarybai svarstyti pateikė 224 (2014 m. – 231, 2013 m. – 208) sprendimo projektus: Teisės ir finansų skyrius – 102 (2014 m. – 115, 2013 m. – 99), Architektūros skyrius – 2 (2014 m. – 4, 2013 m. – 18), Kanceliarija – 35 (2014 m. – 22, 2013 m. – 18), Sveikatos, socialinės paramos ir rūpybos skyrius – 24 (2014 m. – 35, 2013 m. – 20), Švietimo, kultūros ir sporto skyrius – 15 (2014 m. – 23, 2013 m. – 14), Vietos ūkio skyrius – 32 (2014 m. – 24, 2013 m. – 21), Žemės ūkio skyrius – 5 (2014 m. – 3, 2013 m. – 3), specialistai, neįeinantys į Savivaldybės administracijos skyrius – 9 (2014 m. – 4,2013 m. – 13). Sprendimų projektus teikė Kontrolės komitetas – 2 (2014 m. – 3,2013 m. – 2), Savivaldybės kontrolierius – 1 (2014 m. – 1, 2013 m. – 1), Savivaldybės įstaigos – 1 (2014 m. – 5, 2013 m. – 9).

**2015 METAIS RIETAVO SAVIVALDYBĖS TARYBOS SPRENDIMAIS PATVIRTINTOS PROGRAMOS, PLANAI, NUOSTATAI, DARBO REGLAMENTAS, TVARKOS, TAISYKLĖS IR ATASKAITOS**

**Patvirtintos programos:**

Rietavo savivaldybės administracijos seniūnijų 2015-2017 metų veiklos programos;

Rietavo savivaldybės korupcijos prevencijos 2015-2017 metų programa;

Savivaldybės tarybos Kontrolės komiteto 2015 m. antrojo pusmečio veiklos programa;

Savivaldybės tarybos Kontrolės komiteto 2016 m. pirmojo pusmečio veiklos programa;

Rietavo savivaldybės mokyklų mokytojų ir pagalbos mokiniui specialistų 2016-2018 metų atestacijos programa;

2016 metų viešųjų darbų programa;

Rietavo savivaldybės 2015-2017 metų seniūnijų veiklos programų patikslinimas.

**Patvirtinti planai:**

Rietavo savivaldybės 2015–2017 metų strateginis veiklos planas;

Rietavo savivaldybės 2014-2020 metų atliekų tvarkymo planas;

Rietavo savivaldybės gyvenamųjų vietovių (kaimų, gyvenviečių), miesto ir seniūnijų ribų, ploto nustatymo ir patvirtinimo planas;

Rietavo savivaldybės 2015 metų socialinių paslaugų planas;

Rietavo savivaldybės tarybos 2015 metų antrojo pusmečio darbo planas;

Rietavo savivaldybės 2015–2017 metų strateginio veiklos plano patikslinimas;

Rietavo savivaldybės tarybos 2016 metų pirmojo pusmečio darbo planas.

**Patvirtinti nuostatai, darbo reglamentas:**

Rietavo savivaldybės sporto tarybos sudarymas ir jos veiklos nuostatai;

Rietavo savivaldybės privatizavimo komisijos sudarymas ir jos veiklos nuostatai;

Rietavo savivaldybės Garbės piliečio vardo suteikimo komisijos sudarymas ir jos veiklos nuostatai;

Rietavo savivaldybės antikorupcijos komisijos nuostatai;

Rietavo savivaldybės sporto klubų rėmimo nuostatai;

Vienkartinių pašalpų skyrimo komisijos sudarymas ir jos veiklos nuostatai;

Rietavo savivaldybės tarybos veiklos reglamentas.

**Patvirtintos tvarkos, tvarkų aprašai ir taisyklės:**

Rietavo savivaldybės butų ir kitų patalpų savininkų bendrijų valdymo organų, jungtinės veiklos sutartimi įgaliotų asmenų ir Savivaldybės vykdomosios institucijos paskirtų bendrojo naudojimo objektų administratorių veiklos, susijusios su įstatymų ir kitų teisės aktų jiems priskirtų funkcijų vykdymu, priežiūros ir kontrolės taikylės;

Rietavo savivaldybei nuosavybės teise priklausančio turto valdymo, naudojimo ir disponavimo juo atskaitos rengimo ir teikimo tvarkos aprašas;

Savivaldybės būsto ir socialinio būsto nuomos tvarkos aprašas;

Rietavo savivaldybėje esančių pastatų ir statinių, kurie yra neprižiūrimi, apleisti ir nenaudojami arba naudojami ne pagal paskirtį, sąrašo sudarymo ir keitimo tvarkos aprašas;

Mokesčio už naudojimąsi Rietavo savivaldybės vietinės reikšmės viešaisiais keliais didžiagabaritėmis ir (ar) sunkiasvorėmis transporto priemonėmis ar jų junginiais dydžių nustatymo ir mokesčio mokėjimo, administravimo, priežiūros ir leidimų išdavimo tvarkos aprašas;

Rietavo savivaldybės kaimo teritorijų vystymo ir žemės ūkio plėtros programos paramos žemės ūkiui teikimo taisyklės;

Rietavo savivaldybės skolinimosi tvarka;

Apmokėjimo už pagrindinės sesijos valstybinių ir mokyklinių egzaminų vykdymą, mokyklinių brandos egzaminų kandidatų darbų vertinimą ir apeliacijų nagrinėjimą, pakartotinės sesijos valstybinių ir mokyklinių brandos egzaminų vykdymą, kandidatų darbų vertinimą ir apeliacijų nagrinėjimą tvarkos aprašas;

Rietavo savivaldybės būsto nuomos ar išperkamosios būsto nuomos mokesčių dalies kompensacijų mokėjimo ir permokėtų kompensacijų grąžinimo tvarkos aprašas;

Rietavo savivaldybės daugiabučių gyvenamųjų namų bendrojo naudojimo objektų administravimo maksimalaus tarifo apskaičiavimo tvarkos aprašas;

Licencijų verstis mažmenine prekyba alkoholiniais gėrimais išdavimo tvarkos aprašas;

Rietavo savivaldybės neformaliojo vaikų švietimo lėšų skyrimo ir naudojimo 2015 metais tvarkos aprašas;

Rietavo savivaldybės teritorijoje esančių kapinių sąrašo sudarymo ir jo skelbimo Savivaldybės interneto svetainėje tvarkos aprašas;

Rietavo savivaldybės lėšų, gautų už parduotus valstybinės žemės sklypus, naudojimo ir apskaitos tvarkos aprašas;

Rietavo savivaldybės visuomenės sveikatos rėmimo specialiosios programos pajamų ir išlaidų planavimo, sudarymo ir vykdymo tvarkos aprašas;

Rietavo savivaldybės būsto ir pagalbinio ūkio paskirties pastatų įkeitimo tvarkos aprašas;

Rietavo savivaldybės apmokėjimo už maitinimą mokinių, gyvenančių bendrojo lavinimo mokyklos bendrabutyje, tvarkos aprašas.

**Pritarta ataskaitoms:**

Rietavo savivaldybės tarybos ir mero 2014 metų veiklos ataskaitai;

Rietavo savivaldybės administracijos direktoriaus 2014 metų veiklos ataskaitai;

Rietavo savivaldybės visuomenės sveikatos stebėsenos 2012-2014 m. programos 2014 metų ataskaitai;

Rietavo savivaldybės vykdomų visuomenės sveikatos priežiūros funkcijų įgyvendinimo 2014 metų ataskaitai;

VšĮ Rietavo pirminės sveikatos priežiūros centro 2014 metų veiklos ataskaitai;

Rietavo savivaldybės kultūros įstaigų 2014 metų veiklos ataskaitoms;

Rietavo atviro jaunimo centro 2014 metų veiklos ataskaitai;

Rietavo socialinių paslaugų centro 2014 metų veiklos ataskaitai;

Rietavo savivaldybės korupcijos prevencijos programos 2013-2014 metų įgyvendinimo ataskaitai;

Rietavo savivaldybės Kontrolės ir audito tarnybos 2014 metų veiklos ataskaitai;

Rietavo savivaldybės švietimo įstaigų vadovų 2014 metų veiklos ataskaitoms;

Rietavo savivaldybės tarybos Kontrolės komiteto 2015 metų veiklos ataskaitai.

**Patvirtintos ataskaitos ir finansinės atskaitomybės rinkiniai:**

Rietavo savivaldybės bendruomenės rėmimo fondo 2014 metų lėšų panaudojimo ataskaita;

Rietavo savivaldybės visuomenės sveikatos rėmimo specialiosios programos 2014 metų priemonėms įgyvendinti lėšų panaudojimo ataskaita;

Rietavo savivaldybės 2014 metų valstybės lėšomis finansuojamų melioracijos statinių priežiūros ir remonto darbų įvykdymo ataskaita;

Rietavo savivaldybės vietinės reikšmės kelių priežiūros ir plėtros programos 2014 metų lėšų panaudojimo ataskaita;

Rietavo savivaldybės 2014 metų komunalinių atliekų surinkimo ir tvarkymo programos lėšų panaudojimo ataskaita;

Rietavo savivaldybės nevyriausybinių organizacijų rėmimo programos 2014 metų lėšų panaudojimo ataskaita;

Rietavo savivaldybės privatizavimo fondo 2014 metų lėšų panaudojimo ataskaita;

Savivaldybės smulkaus ir vidutinio verslo rėmimo programos 2014 metų lėšų panaudojimo ataskaita;

Rietavo savivaldybės žemės ūkio rėmimo programos 2014 metų lėšų panaudojimo ataskaita;

Rietavo savivaldybės aplinkos apsaugos rėmimo specialiosios programos 2014 metų priemonių vykdymo ataskaita;

VšĮ Rietavo pirminės sveikatos priežiūros centro 2014 metų finansinių ataskaitų rinkinys;

Rietavo savivaldybės administracijos, Savivaldybei pavaldžių ir (arba) jos valdymo sričiai priskirtų viešųjų juridinių asmenų 2014 metų finansų kontrolės būklės ataskaita;

UAB „Rietavo komunalinis ūkis“ 2014 metų metinio pranešimas, metinė finansinė atskaitomybė, pelnas (nuostolis);

Rietavo savivaldybės 2014 metų biudžeto vykdymo ataskaitų ir konsoliduotųjų finansinių ataskaitų rinkinys.

Vykdydami Vyriausybės atstovo Telšių apskrityje reikalavimus ir vadovaudamasi Lietuvos Respublikos vietos savivaldos įstatymu, Rietavo savivaldybės administracijos direktorius ir Taryba patvirtino Teritorijų planavimo komisiją, Rietavo savivaldybės sporto klubų rėmimo nuostatus, Savivaldybės būsto ir socialinio būsto nuomos tvarkos aprašą, Rietavo savivaldybės tarybos veiklos reglamentą, Rietavo savivaldybės švietimo įstaigų klasių komplektų ir priešmokyklinio ugdymo grupių skaičiaus 2015-2016 mokslo metais nustatymą, Rietavo savivaldybės butų ir kitų patalpų savininkų bendrijų valdymo organų, jungtinės veiklos sutartimi įgaliotų asmenų ir Savivaldybės vykdomosios institucijos paskirtų bendrojo naudojimo objektų administratorių veiklos, susijusios su įstatymų ir kitų teisės aktų jiems priskirtų funkcijų vykdymu, priežiūros ir kontrolės taisykles, Mokesčio už naudojimąsi Rietavo savivaldybės vietinės reikšmės viešaisiais keliais didžiagabaritėmis ir (ar) sunkiasvorėmis transporto priemonėmis ar jų junginiais dydžių nustatymo ir mokesčio mokėjimo, administravimo, priežiūros ir leidimų išdavimo tvarkos aprašą, Rietavo savivaldybės daugiabučių gyvenamųjų namų bendrojo naudojimo objektų administravimo maksimalaus tarifo apskaičiavimo tvarkos aprašą, Licencijų verstis mažmenine prekyba alkoholiniais gėrimais išdavimo tvarkos aprašą.

**KOMITETAI IR JŲ VEIKLA**

Savivaldybės Taryba teikiamiems klausimams preliminariai nagrinėti, išvadoms ir pasiūlymams teikti, kontroliuoti, kaip laikomasi įstatymų ir vykdomi Tarybos sprendimai ir mero potvarkiai, yra sudariusi 5 komitetus:

Iš viso įvyko 37 komitetų posėdžiai, kuriuose apsvarstyti 328 klausimai.

|  |  |  |
| --- | --- | --- |
| Komitetai | **Surengė posėdžių** | **Svarstė klausimų** |
| Ūkio plėtros ir ekologijos komitetas | 9 (2014 m. – 9) | 80 (2014 m. – 67) |
| Švietimo, kultūros, sporto ir komitetas | 6 (2014 m. – 9) | 32 (2014 m. – 43) |
| Sveikatos ir socialinės paramos komitetas | 9 (2014 m. – 9) | 52 (2014 m. – 59) |
| Finansų ir ekonomikos komitetas | 9 (2014 m. – 9) | 155 (2014 m. – 160) |
| Kontrolės komitetas | 4 (2014 m. – 4) | 9 (2014 m. – 10) |
| **Iš viso** | **37 (2014 m. – 40)** | **328 (2014 m. – 339)** |

**Ūkio plėtros ir ekologijos komitetas (pirmininkas Albinas Maslauskas)** svarstė klausimus dėl: pritarimo infrastruktūros plėtros ir infrastruktūros plėtros finansavimo sutarčiai; Rietavo savivaldybės butų ir kitų patalpų savininkų bendrijų valdymo organų, jungtinės veiklos sutartimi įgaliotų asmenų ir Savivaldybės vykdomosios institucijos paskirtų bendrojo naudojimo objektų administratorių veiklos, susijusios su įstatymų ir kitų teisės aktų jiems priskirtų funkcijų vykdymu, priežiūros ir kontrolės taisyklių patvirtinimo; Rietavo savivaldybės būsto fondo ir socialinio būsto, kaip Savivaldybės būsto fondo dalies, sąrašų patvirtinimo; Rietavo savivaldybės vietinės reikšmės kelių priežiūros ir plėtros programos 2014 metų lėšų panaudojimo ataskaitos; Rietavo savivaldybės 2014 metų valstybės lėšomis finansuojamų melioracijos statinių priežiūros ir remonto darbų įvykdymo ataskaitos patvirtinimo; sutikimo parduoti bendrai naudojamus elektros energetikos objektus akcinei bendrovei „Lesto“; Rietavo savivaldybės aplinkos apsaugos rėmimo specialiosios programos 2014 metų priemonių vykdymo ataskaitos patvirtinimo; Rietavo savivaldybės aplinkos apsaugos rėmimo specialiosios programos 2014 metų sąmatos likučių paskirstymo 2015 m. patvirtinimo; Rietavo savivaldybės aplinkos apsaugos rėmimo specialiosios programos 2015 metų sąmatos patvirtinimo; Rietavo savivaldybės komunalinių atliekų surinkimo ir tvarkymo 2014 m. sąmatos likučių paskirstymo 2015 metams ir komunalinių atliekų surinkimo ir tvarkymo 2015 metų sąmatos patvirtinimo; delegavimo į VšĮ „Rietavo žirgynas“ visuotinį dalininkų susirinkimą; patalpų nuomos viešo konkurso būdu; Rietavo savivaldybės 2015 metų valstybės lėšomis finansuojamų melioracijos statinių priežiūros ir remonto darbų sąrašo patvirtinimo; Rietavo savivaldybės 2015 m. biudžeto projekto; Komiteto pirmininko ir pirmininko pavaduotojo išrinkimo; Rietavo savivaldybės 2014-2020 metų atliekų tvarkymo plano patvirtinimo; Rietavo savivaldybės atstovo delegavimo į UAB „Telšių regiono atliekų tvarkymo centras“ visuotinį akcininkų susirinkimą; UAB „Rietavo komunalinis ūkis“ 2014 metų metinio pranešimo, metinės finansinės atskaitomybės, pelno (nuostolių) patvirtinimo; Rietavo savivaldybėje esančių pastatų ir statinių, kurie yra neprižiūrimi ir apleisti ir nenaudojami arba naudojami ne pagal paskirtį, sąrašo sudarymo ir keitimo tvarkos aprašo patvirtinimo; parduodamų Rietavo savivaldybės būstų ir pagalbinio ūkio paskirties pastatų sąrašo patvirtinimo; patalpų nuomos termino pratęsimo; 2009 m. rugsėjo 10 d. Rietavo savivaldybės tarybos sprendimo Nr. T1-262 „Dėl Rietavo savivaldybės gyvenamojo ploto priskyrimo atskiriems fondams tvarkos aprašo patvirtinimo“ pripažinimo netekusiu galios; Rietavo savivaldybės privatizavimo komisijos sudarymo ir jos nuostatų patvirtinimo; Rietavo savivaldybės smulkaus ir vidutinio verslo ir žemės ūkio rėmimo projektų ir paraiškų vertinimo komisijos sudarymo; patalpų nuomos termino pratęsimo; Kelių priežiūros ir plėtros programos finansavimo lėšų 2015 metų sąmatos patvirtinimo; Rietavo savivaldybės aplinkos apsaugos rėmimo specialiosios programos 2015 metų sąmatos pakeitimo; Rietavo savivaldybės gyvenamųjų vietovių (kaimų, gyvenviečių), miesto ir seniūnijų ribų, ploto nustatymo ir patvirtinimo plano; mokesčio už naudojimąsi Rietavo savivaldybės vietinės reikšmės viešaisiais keliais didžiagabaritėmis ir (ar) sunkiasvorėmis transporto priemonėmis ar jų junginiais dydžių nustatymo ir mokesčio mokėjimo, administravimo, priežiūros ir leidimų išdavimo tvarkos aprašo patvirtinimo; nekilnojamojo turto mokesčio tarifų nustatymo 2016 metams; neapmokestinamų žemės sklypų dydžių Rietavo savivaldybėje nustatymo 2015 metams; Rietavo savivaldybėje esančių neprižiūrimų, apleistų ir nenaudojamų arba naudojamų ne pagal paskirtį pastatų ir statinių, kuriems 2015 metais taikomas 3 procentų nekilnojamojo turto mokesčio tarifas, sąrašo patvirtinimo; žemės mokesčio tarifų 2016 metų mokestiniam laikotarpiui nustatymo; Rietavo savivaldybės tarybos 2012 m. vasario 9 d. sprendimo Nr. T1-37 „Dėl Rietavo savivaldybės saugaus eismo komisijos sudarymo“ 1 punkto pakeitimo; Rietavo savivaldybės kaimo teritorijų vystymo ir žemės ūkio plėtros programos paramos žemės ūkiui teikimo taisyklių patvirtinimo; pritarimo UAB „Rietavo komunalinis ūkis“ įgyvendinamam projektui „Naujos Rietavo miesto katilinės statyba įrengiant 4MW galios vandens šildymo katilus ir dūmų kondensacinį ekonomaizerį“ ir dalyvavimo jame vykdančiojo partnerio teisėmis; Rietavo savivaldybės daugiabučių gyvenamųjų namų bendrojo naudojimo objektų administravimo maksimalaus tarifo apskaičiavimo tvarkos aprašo patvirtinimo; valstybinės žemės nuomos mokesčio tarifų ir neapmokestinamų dydžių 2015 metų mokestiniam laikotarpiui nustatymo; licencijų verstis mažmenine prekyba alkoholiniais gėrimais išdavimo tvarkos aprašo patvirtinimo; dalyvavimo asociacijoje „Rietavo miesto vietos veiklos grupė“ veikloje; negyvenamųjų patalpų, esančių Medingėnų sen., Medingėnų k., Minijos g. 9, nuomos; patalpų nuomos termino atnaujinimo; Rietavo savivaldybės atstovo delegavimo į UAB „Telšių regiono atliekų tvarkymo centras“ neeilinį visuotinį akcininkų susirinkimą; Rietavo savivaldybės tarybos 2015 metų antrojo pusmečio darbo plano patvirtinimo; projekto „Pastato Parko g. 10, Rietave, renovacija“; Rietavo savivaldybės teritorijoje esančių kapinių sąrašo sudarymo ir jo skelbimo Savivaldybės interneto svetainėje tvarkos aprašo patvirtinimo; patalpų nuomos termino pratęsimo; patalpų nuomos sutarties pratęsimo; patalpų suteikimo Lietuvos Respublikos žemės ūkio rūmams; Rietavo savivaldybės lėšų, gautų už parduotus valstybinės žemės sklypus, naudojimo ir apskaitos tvarkos aprašo patvirtinimo; panaudos sutarties termino pratęsimo; Rietavo savivaldybės būsto fondo ir socialinio būsto, kaip Savivaldybės būsto fondo dalies sąrašų dalinio pakeitimo; Rietavo savivaldybės parduodamų būstų ir pagalbinio ūkio paskirties pastatų sąrašo papildymo; Savivaldybės būstų pardavimo; Rietavo savivaldybės aplinkos apsaugos rėmimo specialiosios programos 2014 metų sąmatos likučių paskirstymo 2015 m. pakeitimo; fiksuotų pajamų mokesčio dydžių ir lengvatų, taikomų įsigyjant verslo liudijimus 2016 metais vykdomai veiklai, nustatymo; Savivaldybės būsto nuomos; Girėnų vandens telkinio; 2016 metų viešųjų darbų programos patvirtinimo; Rietavo savivaldybės būsto ir pagalbinio ūkio paskirties pastatų įkeitimo tvarkos aprašo patvirtinimo; Rietavo savivaldybės parduodamų būstų ir pagalbinio ūkio paskirties pastatų sąrašo papildymo; Rietavo savivaldybės tarybos 2009 m. kovo 26 d. sprendimu Nr. T1-83 patvirtintų Rietavo savivaldybės komunalinių atliekų tvarkymo taisyklių 22 punkto pakeitimo; Rietavo savivaldybės tarybos 2015 m. liepos 9 d. sprendimo Nr. T1-103 „Dėl licencijų verstis mažmenine prekyba alkoholiniais gėrimais išdavimo tvarkos aprašo patvirtinimo“ 1 punkto pripažinimo netekusiu galios; biudžetinės įstaigos Rietavo savivaldybės priešgaisrinės tarnybos steigimo; Rietavo savivaldybės atstovo delegavimo į UAB „Telšių regiono atliekų tvarkymo centras“ neeilinį visuotinį akcininkų susirinkimą; Rietavo savivaldybės tarybos 2016 metų pirmojo pusmečio darbo plano patvirtinimo; Kelių priežiūros ir plėtros programos finansavimo lėšų 2015 metų sąmatos pakeitimo; Rietavo savivaldybės tarybos 2005 m. sausio 27 d. sprendimo Nr. T1-2 „Dėl regioninės atliekų tvarkymo sistemos sukūrimo“ 1.2., 1.3. ir 1.4. punktų pakeitimo; 2016 metų viešųjų darbų programos patvirtinimo; Rietavo savivaldybės būsto ir pagalbinio ūkio paskirties pastatų įkeitimo tvarkos aprašo patvirtinimo; Rietavo savivaldybės parduodamų būstų ir pagalbinio ūkio paskirties pastatų sąrašo papildymo 16 punktu; Rietavo savivaldybės tarybos 2009 m. kovo 26 d. sprendimu Nr. T1-83 patvirtintų Rietavo savivaldybės komunalinių atliekų tvarkymo taisyklių 22 punkto pakeitimo; Rietavo savivaldybės tarybos 2015 m. liepos 9 d. sprendimo Nr. T1-103 „Dėl licencijų verstis mažmenine prekyba alkoholiniais gėrimais išdavimo tvarkos aprašo patvirtinimo“ 1 punkto pripažinimo netekusiu galios; biudžetinės įstaigos Rietavo savivaldybės priešgaisrinės tarnybos steigimo; Rietavo savivaldybės atstovo delegavimo į UAB „Telšių regiono atliekų tvarkymo centras“ neeilinį visuotinį akcininkų susirinkimą; Rietavo savivaldybės tarybos 2016 metų pirmojo pusmečio darbo plano patvirtinimo; Kelių priežiūros ir plėtros programos finansavimo lėšų 2015 metų sąmatos pakeitimo; Rietavo savivaldybės tarybos 2005 m. sausio 27 d. sprendimo Nr. T1-2 „Dėl regioninės atliekų tvarkymo sistemos sukūrimo“ 1.2., 1.3. ir 1.4. punktų pakeitimo.

**Švietimo, kultūros ir sporto komitete (pirmininkė Janina Drevinskienė)** buvo svarstyti klausimai dėl: Rietavo savivaldybės švietimo įstaigų vadovų tarnybinių atlyginimų ir personalinių priedų nustatymo; Rietavo savivaldybės 2015 m. biudžeto projekto; Komiteto pirmininko ir pirmininko pavaduotojo išrinkimo; Rietavo savivaldybės švietimo įstaigų klasių komplektų ir priešmokyklinio ugdymo grupių skaičiaus 2015-2016 mokslo metais patvirtinimo; Nevyriausybinių organizacijų projektų, jaunimo iniciatyvų ir laisvalaikio užimtumo plėtojimo projektų vertinimo komisijos patvirtinimo; Rietavo savivaldybės sporto tarybos sudarymo ir jos veiklos nuostatų patvirtinimo; lėšų sporto klubų ir trenerių projektams finansuoti paskyrimo komisijos sudarymo; Rietavo savivaldybės jaunimo reikalų tarybos sudėties patvirtinimo; Rietavo savivaldybės tarybos 2014 m. gruodžio 18 d. sprendimo Nr. T1-231 „Dėl patalpų, įgarsinimo aparatūros nuomos ir kitų Rietavo savivaldybės kultūros centro teikiamų atlygintinų paslaugų kainų nustatymo“ papildymo; Rietavo savivaldybės jaunimo iniciatyvų ir laisvalaikio užimtumo plėtojimo projektų finansavimo konkurso nuostatų, patvirtintų 2011 m. balandžio 28 d. Rietavo savivaldybės tarybos sprendimu Nr. T1-44, 16, 22, 31 ir 32.1. punktų ir 1 ir 2 priedų pakeitimo; pritarimo Rietavo savivaldybės kultūros įstaigų 2014 metų veiklos ataskaitoms; pritarimo Rietavo atviro jaunimo centro 2014 metų veiklos ataskaitai; Rietavo lopšelio-darželio darbo vasaros metu; Rietavo savivaldybės tarybos 2012 m. birželio 20 d. sprendimo Nr. T1-132 1 punkto pakeitimo; Rietavo savivaldybės Garbės piliečio vardo suteikimo komisijos sudarymo ir jos veiklos nuostatų patvirtinimo; Rietavo savivaldybės tarybos 2014 m. lapkričio 27 d. sprendimo Nr. T1-192 „Dėl Rietavo Oginskių kultūros istorijos muziejaus teikiamų paslaugų, medienos užpajamavimo ir pardavimo kainų patvirtinimo“ priedo 1 punkto pakeitimo; Rietavo Oginskių kultūros istorijos muziejaus išleistos kompaktinės plokštelės „M. K. Oginskio romansai ir polonezai“ kainos nustatymo; sutikimo perimti valstybės turtą; apmokėjimo už pagrindinės sesijos valstybinių ir mokyklinių brandos egzaminų vykdymą, mokyklinių brandos egzaminų kandidatų darbų vertinimą ir apeliacijų nagrinėjimą, pakartotinės sesijos valstybinių ir mokyklinių brandos egzaminų vykdymą, kandidatų darbų vertinimą ir apeliacijų nagrinėjimą tvarkos aprašo patvirtinimo; Rietavo savivaldybės kultūros ir socialinių paslaugų įstaigų vadovų tarnybinių atlyginimų ir priedų nustatymo; mokslo metų pradžios ir trukmės nustatymo Rietavo Mykolo Kleopo Oginskio meno mokykloje; Rietavo savivaldybės sporto klubų rėmimo nuostatų patvirtinimo; Rietavo savivaldybės tarybos 2015 metų antrojo pusmečio darbo plano patvirtinimo; Rietavo savivaldybės biudžetinių įstaigų etatų skaičiaus patvirtinimo; Rietavo savivaldybės švietimo įstaigų klasių komplektų ir priešmokyklinio ugdymo grupių skaičiaus 2015-2016 mokslo metais patvirtinimo; mokinio krepšelio lėšų skyrimo; Rietavo savivaldybės švietimo įstaigų vadovų tarnybinių atlyginimų ir personalinių priedų nustatymo; pritarimo Rietavo savivaldybės švietimo įstaigų 2014 metų veiklos ataskaitoms; Rietavo savivaldybės mokytojų ir pagalbos mokiniams specialistų 2016-2018 metų atestacijos programų patvirtinimo; Rietavo savivaldybės studijų rėmimo programos lėšų skyrimo tvarkos aprašo 9 punkto pakeitimo; Rietavo savivaldybės tarybos 2016 metų pirmojo pusmečio darbo plano patvirtinimo ir kt.

**Sveikatos ir socialinės paramos komitetas (pirmininkas Saulius Jonušas)** 2015 m. svarstė klausimus dėl:Rietavo savivaldybės būsto fondo ir socialinio būsto, kaip Savivaldybės būsto fondo dalies, sąrašų patvirtinimo; Rietavo savivaldybės bendruomenės rėmimo fondo 2014 metų lėšų panaudojimo ataskaitos patvirtinimo; Rietavo savivaldybės visuomenės sveikatos rėmimo specialiosios programos 2014 metų priemonėms įgyvendinti lėšų panaudojimo ataskaitos; Rietavo savivaldybės biudžetinių įstaigų etatų skaičiaus patvirtinimo; Rietavo savivaldybės kultūros ir socialinių įstaigų vadovų tarnybinių atlyginimų ir priedų nustatymo; Rietavo savivaldybės 2015 m. biudžeto projekto; Komiteto pirmininko ir pirmininko pavaduotojo išrinkimo; VšĮ Rietavo pirminės sveikatos priežiūros centro finansinių ataskaitų rinkinio patvirtinimo; pritarimo Rietavo savivaldybės visuomenės sveikatos stebėsenos 2012-2014 m. programos 2014 m. ataskaitai; pritarimo Rietavo savivaldybės vykdomų visuomenės sveikatos priežiūros funkcijų įgyvendinimo 2014 metų ataskaitai; Rietavo savivaldybės visuomenės sveikatos rėmimo specialiosios programos 2015 metų priemonėms įgyvendinti lėšų sąmatos patvirtinimo; socialinės globos kainos nustatymo; Savivaldybės būsto ir socialinio būsto nuomos tvarkos aprašo patvirtinimo; pritarimo VšĮ Rietavo pirminės sveikatos priežiūros centro 2014 metų veiklos ataskaitai ir 2015 m. veiklos užduočių patvirtinimo; Rietavo savivaldybės tarybos 2014 m. balandžio 24 d. sprendimo Nr. T1-70 „Dėl Vietos bendruomenių savivaldos 2013-2015 metų programos lėšų vietos bendruomenių sprendimams įgyvendinti Rietavo savivaldybėje skyrimo ir naudojimo tvarkos aprašo patvirtinimo“ 8 punkto pakeitimo; viešosios įstaigos Plungės rajono greitosios medicinos pagalbos teikiamos paslaugos kainos patvirtinimo; viešosios įstaigos Plungės rajono greitosios medicinos pagalbos 2015 metais siektinų veiklos užduočių nustatymo; pritarimo Rietavo socialinių paslaugų centro veiklos ataskaitai; Rietavo savivaldybės 2015 metų socialinių paslaugų plano patvirtinimo; nepanaudotų Savivaldybės biudžeto lėšų piniginei socialinei paramai skaičiuoti ir mokėti naudojimo; Rietavo savivaldybės bendruomenės rėmimo fondo tarybos sudarymo; Rietavo savivaldybės bendruomenės sveikatos tarybos sudarymo; Rietavo savivaldybės socialinių paslaugų teikimo komisijos sudarymo; specialiųjų poreikių nustatymo ir jų tenkinimo komisijos sudarymo; Rietavo savivaldybės tarybos 2011 m. balandžio 28 d. sprendimo Nr. T1-26 „Dėl Būsto (aplinkos) pritaikymo neįgaliesiems ir socialinių butų skirstymo komisijos sudarymo“ pripažinimo netekusiu galios; viešosios įstaigos Rietavo pirminės sveikatos priežiūros centro vyriausiojo gydytojo pareiginės algos bazinio dydžio ir priedo nustatymo; Rietavo savivaldybės tarybos 2014 m. lapkričio 27 d. sprendimo Nr. T1-171 „Dėl socialinės globos kainos patvirtinimo“ 1.2. ir 2 punktų pakeitimo; Rietavo savivaldybės būsto nuomos ar išperkamosios būsto nuomos mokesčių dalies kompensacijų mokėjimo ir permokėtų kompensacijų grąžinimo tvarkos aprašo patvirtinimo; Savivaldybės būsto ir socialinio būsto nuomos mokesčio dydžio apskaičiavimo ir jo keitimo; Rietavo savivaldybės visuomenės sveikatos rėmimo specialiosios programos 2015 metų lėšų paskirstymo patvirtinimo; vienkartinių pašalpų skyrimo komisijos sudarymo ir jos veiklos nuostatų patvirtinimo; Rietavo savivaldybės tarybos 2015 metų antrojo pusmečio darbo plano patvirtinimo; būsto nuomos sąlygų pakeitimo; Rietavo savivaldybės būsto fondo ir socialinio būsto, kaip Savivaldybės būsto fondo dalies sąrašų dalinio pakeitimo; Rietavo savivaldybės parduodamų būstų ir pagalbinio ūkio paskirties pastatų sąrašo papildymo; Savivaldybės būstų pardavimo; Rietavo savivaldybės visuomenės sveikatos rėmimo specialiosios programos pajamų ir išlaidų planavimo, sudarymo ir vykdymo tvarkos aprašo patvirtinimo; Rietavo savivaldybės būsto fondo ir socialinio būsto, kaip Savivaldybės būsto fondo dalies, sąrašų dalinio pakeitimo; Rietavo savivaldybės parduodamų būstų ir pagalbinio ūkio paskirties pastatų sąrašo papildymo; Rietavo savivaldybės tarybos veiklos reglamento patvirtinimo; Rietavo savivaldybės parduodamų būstų ir pagalbinio ūkio paskirties pastatų sąrašo papildymo 15 punktu; Savivaldybės būstų pardavimo; lėšų panaudojimo socialiniam būstui pirkti; 2016 metų viešųjų darbų programos patvirtinimo; Rietavo savivaldybės tarybos 2011 m. birželio 16 d. sprendimu Nr. T1-97 patvirtintos Vienkartinės piniginės paramos skyrimo ir mokėjimo tvarkos papildymo 5.6. punktu; Rietavo savivaldybės parduodamų būstų ir pagalbinio ūkio paskirties pastatų sąrašo papildymo 16 punktu; Rietavo savivaldybės socialinio būsto fondo sąrašo papildymo 56 punktu; Rietavo savivaldybės tarybos 2015 metų pirmojo pusmečio darbo plano patvirtinimo.

**Finansų ir ekonomikos komitetas (pirmininkė Alma Lengvenienė)** nagrinėjo klausimus dėl: Rietavo savivaldybės 2014 metų komunalinių atliekų surinkimo ir tvarkymo programos lėšų panaudojimo ataskaitos patvirtinimo; Rietavo savivaldybės nevyriausybinių organizacijų rėmimo programos 2014 metų lėšų panaudojimo ataskaitos patvirtinimo; Savivaldybės smulkaus ir vidutinio verslo rėmimo programos 2014 metų lėšų panaudojimo ataskaitos patvirtinimo; Rietavo savivaldybės žemės ūkio rėmimo programos 2014 metų lėšų panaudojimo ataskaitos patvirtinimo; Rietavo savivaldybės privatizavimo fondo 2014 metų lėšų panaudojimo ataskaitos patvirtinimo; Rietavo savivaldybės biudžetinių įstaigų etatų skaičiaus patvirtinimo; turto perėmimo ir jo perdavimo Rietavo Lauryno Ivinskio gimnazijai; Rietavo savivaldybei nuosavybės teise priklausančio turto valdymo, naudojimo ir disponavimo juo ataskaitos rengimo ir teikimo tvarkos aprašo patvirtinimo; Rietavo savivaldybės kultūros ir socialinių įstaigų vadovų tarnybinių atlyginimų ir priedų nustatymo; ilgalaikės paskolos iki 100,0 tūkst. eurų paėmimo ir panaudojimo; Rietavo savivaldybės 2015 m. biudžeto projekto; Komiteto pirmininko ir pirmininko pavaduotojo išrinkimo; UAB „Rietavo komunalinis ūkis“ metinio pranešimo, metinės finansinės atskaitomybės, pelno (nuostolių) patvirtinimo; ligoninės pastato, esančio Rietavo m., Parko g. 8 vertės padidinimo; traktoriaus nuomos įkainio patvirtinimo; turto perėmimo iš VšĮ Rietavo verslo informacijos centro ir jo perdavimo Rietavo savivaldybės kultūros centrui; pritarimo Rietavo savivaldybės administracijos, Savivaldybei pavaldžių ir (arba) jos valdymo sričiai priskirtų viešųjų juridinių asmenų 2014 metų finansų kontrolės būklės ataskaitai; trumpalaikės paskolos paėmimo ir panaudojimo; VšĮ Rietavo pirminės sveikatos priežiūros centras finansinių ataskaitų rinkinio patvirtinimo; Kelių priežiūros ir plėtros programos finansavimo lėšų 2015 metų sąmatos patvirtinimo; Rietavo savivaldybės aplinkos apsaugos rėmimo specialiosios programos 2015 metų sąmatos pakeitimo; Rietavo savivaldybės tarybos 2014 m. gruodžio 18 d. sprendimo Nr. T1-231 „Dėl patalpų, įgarsinimo aparatūros nuomos ir kitų Rietavo savivaldybės kultūros centro teikiamų atlygintinų paslaugų kainų nustatymo“ papildymo; nekilnojamojo turto mokesčio tarifų nustatymo 2016 metams; neapmokestinamų žemės sklypų dydžių Rietavo savivaldybėje nustatymo 2015 metams; Rietavo savivaldybėje esančių neprižiūrimų, apleistų ir nenaudojamų arba naudojamų ne pagal paskirtį pastatų ir statinių, kuriems 2015 metais taikomas 3 procentų nekilnojamojo turto mokesčio tarifas, sąrašo patvirtinimo; žemės mokesčio tarifų 2016 metų mokestiniam laikotarpiui nustatymo; Rietavo savivaldybės skolinimosi tvarkos patvirtinimo; valstybinės žemės nuomos mokesčio tarifų ir neapmokestinamų dydžių 2015 metų mokestiniam laikotarpiui nustatymo; Savivaldybės būsto ir socialinio būsto nuomos mokesčio dydžio apskaičiavimo ir jo keitimo; Rietavo savivaldybės kultūros ir socialinių paslaugų įstaigų vadovų tarnybinių atlyginimų ir priedų nustatymo; projekto „Pastato Parko g. 10, Rietave, renovacija“; Rietavo savivaldybės tarybos 2015 metų antrojo pusmečio darbo plano patvirtinimo; Vietos plėtros 2014-2020 metų strategijos rengimo ir lėšų jos parengimui skyrimo; Kelių priežiūros ir plėtros programos finansavimo lėšų 2015 metų sąmatos pakeitimo; Rietavo savivaldybės aplinkos apsaugos rėmimo specialiosios programos 2014 metų sąmatos likučių paskirstymo 2015 m. patvirtinimo; Rietavo savivaldybės aplinkos apsaugos rėmimo specialiosios programos 2015 metų sąmatos pakeitimo; ilgalaikės paskolos iki 350,0 tūkst. eurų paėmimo ir panaudojimo; pritarimo Plungės ir Rietavo rajono kadastro vietovių melioracijos statinių naudotojų asociacijos projektui „Plungės ir Rietavo rajono kadastro vietovių melioracijos statinių naudotojų asociacijos dalies melioracijos statinių rekonstravimas“; fiksuotų pajamų mokesčio dydžių ir lengvatų, taikomų įsigyjant verslo liudijimus 2016 metais vykdomai veiklai, nustatymo; Rietavo savivaldybės aplinkos apsaugos rėmimo specialiosios programos 2014 metų sąmatos likučių paskirstymo 2015 m. pakeitimo; valstybinės žemės nuomos mokesčio lengvatos; Rietavo savivaldybės tarybos veiklos reglamento patvirtinimo; UAB „Rietavo komunalinis ūkis“ perskaičiuotų šilumos ir karšto vandens kainų dedamųjų nustatymo; Kelių priežiūros ir plėtros programos finansavimo lėšų 2015 metų sąmatos pakeitimo; lėšų skyrimo Savivaldybės būsto remontui; turto perėmimo iš Rietavo savivaldybės kultūros centro ir jo perdavimo Rietavo savivaldybės Irenėjaus Oginskio viešajai bibliotekai; lėšų panaudojimo socialiniam būstui pirkti; įgyvendinus projektą „Naujos Rietavo miesto katilinės statyba įrengiant 4MW galios vandens šildymo katilus ir dūmų kondensacinį ekonomaizerį“ įgyto turto vertės nustatymo ir įtraukimo į apskaitos registrus; Rietavo savivaldybės aplinkos apsaugos rėmimo specialiosios programos 2014 metų sąmatos likučių paskirstymo 2015 m. pakeitimo; sutikimo perimti valstybės turtą ir jo perdavimo; ilgalaikės paskolos iki 600,0 tūkst. eurų paėmimo ir panaudojimo; Rietavo savivaldybės Privatizavimo fondo panaikinimo; Rietavo savivaldybės apmokėjimo už maitinimą mokinių, gyvenančių bendrojo lavinimo mokyklos bendrabutyje, tvarkos aprašo patvirtinimo; Savivaldybės ilgalaikio turto nuomos sutarties nutraukimo ir naujos sutarties sudarymo; Rietavo savivaldybės tarybos 2016 metų pirmojo pusmečio darbo plano patvirtinimo; įstaigų prašymai.

**Kontrolės komitetas** **(pirmininkas Povilas Batavičius)** 2015 m. posėdžiavo 4 kartus. Svarstė klausimus dėl:Rietavo savivaldybės 2014 metų biudžeto vykdymo ataskaitų ir konsoliduotųjų finansinių ataskaitų rinkinių patvirtinimo; Savivaldybės tarybos Kontrolės komiteto 2015 m. antrojo pusmečio veiklos programos patvirtinimo; Rietavo savivaldybės tarybos 2015 metų antorjo pusmečio darbo plano patvirtinimo; pritarimo Rietavo savivaldybės kontrolės ir audito tarnybos 2014 metų veiklos ataskaitai; pritarimo Rietavo savivaldybės kontrolės ir audito tarnybos 2016 metų veiklos planui; pritarimo Rietavo savivaldybės tarybos Kontrolės komiteto 2015 metų veiklos ataskaitai; Rietavo savivaldybės tarybos Kontrolės komiteto 2016 metų pirmojo pusmečio veiklos programos patvirtinimo; Rietavo savivaldybės tarybos 2016 metų pirmojo pusmečio darbo plano patvirtinimo; Rietavo savivaldybės administracijos Centralizuotos vidaus audto tarnybos vedėjo informacija apie 2015 m. vykdytus, vykdomus auditus.

**KOMISIJOS IR JŲ VEIKLA**

Savivaldybės taryba yra patvirtinusi tris nuolatines komisijas: Administracinę komisiją (pirmininkė – Vilija Butkevičienė), Etikos komisiją **(**pirmininkė – Virginija Jakavičienė) ir Antikorupcijos komisiją (pirmininkas – Arturas Kungys).

2015 metais Etikos komisija neposėdžiavo.

Administracinė komisija posėdžiavo du kartus. Svarstytos dvi administracinės bylos. Vienu atveju asmuo gavo įspėjimą, kitu – nuspręsta bylą nutraukti.

2015 metais įvyko 2 Antikorupcijos komisijos posėdžiai, kuriuose svarstyti 7 klausimai. Komisijos posėdžių metu aptarta Rietavo savivaldybės 2013-2014 m. korupcijos prevencijos programos įgyvendinimo ataskaita, svarstytas naujai parengtas Rietavo savivaldybės 2015-2017 metų antikorupcinės programos projektas, Tarybos sprendimo projektas dėl Rietavo savivaldybės biudžetinių įstaigų vadovų paskyrimo atsakingais už korupcijos prevenciją ir jos kontrolę įstaigose, aptarti Antikorupcijos komisijos nuostatai ir 2014 m. pabaigoje vykdytos gyventojų apklausos apie gyventojų požiūrį į korupciją ir jos paplitimą ir Savivaldybės teikiamų paslaugų kokybę rezultatai.

Vadovaudamasi Lietuvos Respublikos vietos savivaldos įstatymo 15 straipsnio 4 dalimi ir Rietavo savivaldybės tarybos veiklos reglamentu, Savivaldybės taryba 2015 m. savo kadencijos laikotarpiui sudarė14 kitų komisijų ir tarybų. Tai –Rietavo savivaldybės sporto taryba, Lėšų sporto klubų ir trenerių projektams finansuoti paskirstymo komisija, Rietavo savivaldybės jaunimo reikalų taryba, Nevyriausybinių organizacijų projektų, jaunimo iniciatyvų ir laisvalaikio užimtumo plėtojimo projektų vertinimo komisija, Rietavo savivaldybės privatizavimo komisija, Rietavo savivaldybės smulkaus ir vidutinio verslo ir žemės ūkio rėmimo programos projektų ir paraiškų vertinimo komisija, Rietavo savivaldybės apžiūros-konkurso „Gražiausiai Rietavo savivaldybėje tvarkomi sklypai“ vertinimo komisija, Rietavo savivaldybės Garbės piliečio vardo suteikimo komisija, Rietavo savivaldybės bendruomenės rėmimo fondo taryba, Rietavo savivaldybės bendruomenės sveikatos taryba, Rietavo savivaldybės socialinių paslaugų teikimo komisija, Specialiųjų poreikių nustatymo ir jų tenkinimo komisija, Rietavo savivaldybės saugaus eismo komisija, **Vienkartinių pašalpų skyrimo komisija.**

Rietavo savivaldybės sporto taryba rinkosi vieną kartą, buvo išrinktas sporto tarybos pirmininkas ir pavaduotojas.

Lėšų paskirstymo sporto klubų ir trenerių projektams finansuoti komisija rinkosi vieną kartą, buvo paskirstytos lėšos sporto klubams finansuoti.

Bendruomenės rėmimo fondo taryba 2015 metais surengė 3 posėdžius, kuriuose svarstyti 3 asmenų prašymai. Piniginė parama skirta sunkios ligos atveju – 2 kartus, insulino pompai įsigyti – 1. Skirta parama – 1590,00 Eur.

Rietavo savivaldybės socialinių paslaugų skyrimo komisija 2015 metais surengė 28 posėdžius, kuriuose apsvarstyti 32 asmenų prašymai. Socialinės paslaugos skirtos 32 asmenims (šeimoms). Iš jų: ilgalaikė socialinė globa – 7, trumpalaikė socialinė globa – 25.

Specialiųjų poreikių nustatymo ir jų tenkinimo komisija 2015 metais surengė 7 posėdžius. Juose apsvarstyti 41 asmens, kuriems nustatytas specialusis nuolatinės priežiūros (pagalbos) ir/arba specialusis transporto išlaidų kompensacijos poreikis, prašymai. Specialiųjų poreikių lygis nustatytas 41 asmeniui. Iš jų: didelių specialiųjų poreikių lygis – 34 asmenims, vidutinių specialiųjų poreikių lygis – 7 asmenims. 49 asmenims, kuriems nustatytas specialusis nuolatinės slaugos poreikis, nustatytas didelių specialiųjų poreikių lygis.

Vienkartinių pašalpų skyrimo komisija 2015 metais surengė 7 posėdžius, kuriuose apsvarstyti 27 asmenų prašymai. Vienkartinė piniginė parama skirta 27 asmenims (šeimoms). Iš jų: nukentėjus nuo gaisro – 5, sunkios ligos atveju – 12, asmens dokumentams sutvarkyti – 1, esant sunkiai materialinei padėčiai – 9. 2015 m. gruodžio 16 d. Savivaldybės tarybos sprendimu Nr. T1-176 Vienkartinės piniginės paramos skyrimo ir mokėjimo tvarka papildyta 5.6. punktu, kuriame numatytas vienkartinės laidojimo pašalpos (260 Eur) skyrimas laidojant mirusį asmenį, kurio duomenys apie gyvenamąją vietą nebuvo įrašyti į Lietuvos Respublikos gyventojų registrą.

2015 m. įvyko 3 Rietavo savivaldybės saugaus eismo komisijos posėdžiai.

Gauta raštų  – 11, išsiųsta raštų – 13. Parengti 3 Rietavo savivaldybės saugaus eismo komisijos posėdžio protokolai.

Rietavo savivaldybės smulkaus ir vidutinio verslo ir žemės ūkio rėmimo programos projektų ir paraiškų vertinimo komisija 2015 m. sušaukė 4 posėdžius, kurių metu buvo apsvarstyta 14 smulkaus ir vidutinio verslo subjektų prašymų dėl finansinės paramos skyrimo iš Smulkaus ir vidutinio verslo rėmimo programos ir 23 ūkininkų prašymai dėl finansinės paramos skyrimo iš Žemės ūkio rėmimo programos. Komisija rekomendavo Savivaldybės administracijos direktoriui skirti paramą 12 smulkiųjų verslininkų ir 21 ūkininkui. Nutarta netenkinti 4 prašymų, kurie neatitinka lėšų skirstymo taisyklių nuostatų.

**RIETAVO SAVIVALDYBĖS MERO 2015 METŲ VEIKLOS ATASKAITA**

Vadovaudamasis Lietuvos Respublikos vietos savivaldos įstatymo 16 straipsnio 19 punktu, Rietavo savivaldybės tarybos reglamento, patvirtinto Rietavo savivaldybės tarybos 2015 m. lapkričio 19 d. sprendimu Nr. T1-146, 171 punktu, teikiu Savivaldybės tarybai ataskaitą.

**SAVIVALDYBĖS SOCIALINĖ IR EKONOMINĖ SITUACIJA**

Lietuvos statistikos departamento duomenimis, 2015 m. pradžioje Rietavo savivaldybėje gyveno 8096 gyventojai. Lyginant su 2014 m. pradžia, gyventojų skaičius sumažėjo 159 gyventojais: Rietavo mieste gyventojų sumažėjo 58 asmenimis, o kaimo teritorijose – 101 asmeniu.


Remiantis Plungės teritorinės darbo biržos duomenimis, 2015 m. sausio 1 d. Rietavo savivaldybėje nedarbo lygis – 9,19 proc., Telšių apskrityje – 9,19 proc., o šalies – 8,8 proc. visų darbingo amžiaus šalies gyventojų.

**Rietavo savivaldybėje registruotų bedarbių skaičius 2013-2015 m.**

|  |  |  |  |  |
| --- | --- | --- | --- | --- |
|  | **2013-01-01** | **2014-01-01** | **2015-01-01** | **2016-01-01** |
| Bedarbių skaičius | 619 | 498 | 467 | 410 |
| ***Bedarbių proc. nuo darbingo amžiaus gyventojų*** | ***11,97*** | ***9,73*** | ***9,19*** | ***8,2*** |
| Moterų | 309 | 286 | 259 | 206 |
| Vyrų | 405 | 212 | 208 | 204 |
| Ilgalaikių bedarbių sk. | 125 | 169 | 141 | 124 |
| Proc. nuo visų bedarbių | 20,2 | 33,9 | 30,2 | 30,2 |
| Laisvų darbo vietų skaičius | 286 | 427 | 305 | 345 |
| 5 paklausiausios profesijos | 1. Tinkuotojas. 2. Mūrininkas. 3. Miško pjovėjas. 4. Medienos apdirbimo įrangos operatorius. 5. Pagalbinis darbininkas. | 1. Tinkuotojas. 2. Mūrininkas. 3. Miško pjovėjas. 4. Medienos apdirbimo įrangos operatorius. 5. Pagalbinis darbininkas. | 1. Plataus profilio statybininkas. 2. Šaltkalvis – suvirintojas. 3. Tolimųjų reisų vairuotojas. 4. Medienos apdirbimo įrangos operatorius. 5. Pardavėjas. | 1. Plataus profilio statybininkas. 2. Šaltkalvis-suvirintojas. 3. Tolimųjų reisų vairuotojas. 4. Medienos apdirbimo įrangos operatorius. 5. Pardavėjas. |


Kalbant apie vyraujančias ūkio subjektų teisines formas, pastebimas uždarųjų akcinių bendrovių skaičiaus didėjimas Rietavo savivaldybėje, lyginant 2013 ir 2015 metų metinius rezultatus (nuo 83 iki 89 vienetų), mažųjų bendrijų – nuo 3 iki 4. Individualių įmonių skaičius, lyginant 2013 - 2015 metų rezultatus, sumažėjo nuo 41 iki 38 juridinių vienetų.

Pagrindinės šių pokyčių priežastys – per ekonominį sunkmetį išmoktos pamokos, mokesčių sistemos pertvarkos, padidėjusi verslo rizika, finansavimo galimybės ES SF teikiamos galimybės, kuriomis siekiant pasinaudoti nenorima rizikuoti savo asmeniniu turtu.

**


Remiantis Lietuvos statistikos departamento duomenimis, 2015 m. pabaigoje Rietavo savivaldybėje veikė 175 ūkio subjektai. Pagrindinėmis ūkio šakomis galima vadinti prekybą ir transportą (šiomis ūkio šakomis užsiima 20 proc. visų veikiančių įmonių Savivaldybėje), žemės ūkį, miškininkystę ir žuvininkystę (užsiima 14 proc. visų įmonių Savivaldybėje), apdirbamąją gamybą (dirba 8 proc. įmonių) ir statybą (6 proc. įmonių).

Prekybos plėtojimui itin aktuali yra rinkodara, klientų pritraukimas, progos prekybos skatinimui. Šiai verslo sričiai kultūros renginių gausa turi tiesioginį pozityvų poveikį. Ūkininkų, žuvininkų ar miškininkų įtraukimui ir sudominimui kaip kultūros veiklų erdvė gali būti pasitelkiama ūkio teritorija, joje esantys objektai, taip pat aktualios tradicinės ūkininkams skirtos šventės (rugiapjūtė ar pan.).


**

Kalbant apie veikiančius ūkio subjektus pagal pajamų grupes 2013-2015 m., galima daryti išvadas, kad gerokai sumažėjo generuojančių pajamas nuo 500 000 – 19 999 999 Eur įmonių, o nuo 20 000 000 – 50 000 000 ir daugiau – neliko.

Ūkio subjektų, kurių pajamos siekia nuo 10 000 – 49 999 eurų, skaičius išaugo nuo 10 iki 43, o subjektų pajamų grupėje nuo 1 000 000 iki 9 999 999 eurų išaugo nuo 22 – 37.



Atsižvelgiant į statistinius duomenis, Rietavo savivaldybėje didelę dalį sudaro mikro-įmonės, kuriose dirba ne daugiau kaip 10 darbuotojų, dauguma jų įsikūrusios kaimo vietovėse. Lyginant 2014 m. su 2016 metų pradžia, gerokai sumažėjo įmonių, turinčių iki 4 darbuotojų, o įmonių, turinčių nuo 150 iki 249 darbuotojų, neliko, bet padidėjo viena įmone, turinčia nuo 100 – 149 darbuotojų.



Gimusių vaikų skaičius 2015 m., lyginant su 2014 m., padidėjo. Gimė 11 vaikų daugiau negu 2014 m., bet 6 vaikais mažiau negu 2013 m. Mažiausiai vaikų gimė Daugėdų seniūnijoje – 1 vaikas, Medingėnų seniūnijoje – 3 vaikai, daugiausiai, po 27 vaikus gimė Rietavo miesto ir Rietavo kaimiškoje seniūnijoje, Tverų seniūnijoje gimė 11 vaikų. Vaikų, gimusių užsienio valstybėse, skaičius: 2013 m. įtraukta į apskaitą 19-os užsienio valstybėse gimusių kūdikių gimimas, 2014 m. – 25 ir 2015 m. – 24. Tai sudaro net 25,80 proc. visų gimusių vaikų. Pagal vaikų, gimusių užsienyje, gimimo vietą galima daryti išvadą, kad jauni mūsų Savivaldybės žmonės daugiausia gyvena ir dirba Jungtinėje Karalystėje (gimė 10 vaikų), Norvegijoje – 4 vaikai, Švedijoje – 2, Rusijoje – 2 vaikai, Italijoje – 2 vaikai, Indonezijoje – 2 vaikai, Danijoje – 1 vaikas. 2015 m. natūralus prieaugis (skirtumas tarp gyvų gimusiųjų ir mirusiųjų skaičiaus) išliko neigiamas – minus 24, 2013 m. – minus 44, 2013 m. – minus 10.

Tėvystės pripažinimo atvejų, lyginant su 2014 m., padaugėjo. Iš 93 gimusių vaikų 40 vaikų gimė nesusituokusiems tėvams. Tai sudaro 43 proc. 2015 m. gimusių vaikų. Duomenys apie tėvą nenurodyti 5 vaikų gimimo įrašuose, o tai sudaro 5,4 proc. visų 2015 m. gimusių vaikų skaičiaus.

Įregistruota 1 santuoka daugiau negu 2014 m. Nei 2014 m., nei 2015 m. nebuvo įregistruota nė vienos nepilnamečių poros santuoka. 2014 m. susituokusių vyrų amžiaus vidurkis – 31,7 m. moterų – 28,7 m. Jauniausia pagal amžių jaunoji – 18 m., jauniausias jaunasis – 20 m., vyriausia pagal amžių jaunoji – 65 m., vyriausias pagal amžių jaunasis – 73 m. Pirmą kartą tuokėsi 41 vyrai ir 45 moterys, antra santuoka įregistruota 13 vyrų ir 9 moterims, trečia – 1 vyras ir 1 moteris.

Gyventojų mirtingumas 2015 m. mažesnis negu 2014 m. Daugėdų seniūnijoje mirčių neįregistruota, Medingėnų seniūnijoje mirė 5 žmonės, Tverų seniūnijoje – 14, Rietavo mieste – 53, Rietavo kaimiškoje seniūnijoje – 44.

2015 m. vėl padidėjo skirtumas tarp vyrų ir moterų vidutinės tikėtinos gyvenimo trukmės – vyrų gyvenimo trukmė buvo net 13,1 m. trumpesnė negu moterų (pvz., 2014 m. vyrų gyvenimo trukmė buvo 9,9 m. trumpesnė negu moterų, 2013 m. vyrų gyvenimo trukmė buvo 7,2 m. trumpesnė negu moterų.

Mirties priežasčių struktūra jau daugelį metų nekinta. Kaip ir ankstesniais metais, 2015 m. daugiausiai (61,5 proc.) mirė nuo kraujotakos sistemos, širdies ligų, 2014 m. – 53 proc. visų mirusiųjų. 16,3 proc. mirusiųjų mirties priežastis – vėžiniai susirgimai, 13,7 proc. mirė dėl kitų ligų (plaučių, kepenų ir kt.), 3,4 proc. mirė dėl išorinių mirties priežasčių (apsinuodijimo, traumų, nelaimingų atsitikimų).

Savo noru, kaip ir pernai, iš gyvenimo pasitraukė 6 žmonės. 2015 m. savižudžiai sudarė 5,1 proc. visų mirusiųjų.

**BIUDŽETAS**

**BIUDŽETO PAJAMOS**

Rietavo savivaldybės tarybos 2015 m. vasario 12 d. sprendimu Nr. T1-23 sudarytas ir patvirtintas Rietavo savivaldybės 2015 metų biudžetas – 7 997,9 tūkst. Eur (likučiai m. pr. –213,3 tūkst. Eur, skolintos lėšos – 127,3 tūkst. Eur). Patikslintas biudžetas 2015 m. gruodžio 17 d. – 9894,9 tūkst. Eur (likučiai m. pr. – 213,3 tūkst. Eur, skolintos lėšos – 1077,3 tūkst. Eur).

Diagramoje „Rietavo savivaldybės 2013 m. - 2015 m. biudžeto pajamų įvykdymas“ gautos pajamos pateiktos be likučių metų pradžioje ir skolintų lėšų. Lyginant 2015 metų pajamas su 2014 metais, jos didėjo 2 430,5 tūkst. Eur (40,4 proc.). Didžiausią įtaką pajamų didėjimui turėjo:

1. 2015 m. buvo vykdomi projektai (VIP – Valstybės investiciniai projektai) ir kelių lėšos apskaitomos Iždo sąskaitoje – 2 140,3 tūkst. Eur (kasinės išlaidos), iš jų:
   1. Rietavo miesto katilinės statyba – 1 157,9 tūkst. Eur;

1.2. Rietavo Lauryno Ivinskio gimnazijos pastato Rietave, Daržų g. 1, sporto salės priestato statyba – 490,0 tūkst. Eur;

* 1. Pėsčiųjų ir dviračių takui Rietavo miesto Plungės gatvėje, kuri sutampa su krašto keliu Nr. 164 Mažeikiai-Plungė-Tauragė, tęsti – 150,3 tūkst. Eur;
  2. Rietavo miesto vietinės reikšmės keliui Nr. RT0223 Drobstų pramoninėje zonoje rekonstruoti – 50,0 tūkst. Eur;
  3. Pėsčiųjų ir dviračių takui Rietavo Oginskių kultūros istorijos muziejaus valdomo Rietavo dvaro teritorijoje įrengti – 100,0 tūkst. Eur;
  4. Vietinės reikšmės keliams (gatvėms) tiesti, taisyti, prižiūrėti ir saugaus eismo sąlygoms gerinti – 342,4 tūkst. Eur.

2. Dotacijos darbo užmokesčiui ir socialinio draudimo išmokoms – 47,3 tūkst. Eur, iš jų:

2.1. pedagoginių darbuotojų skaičiaus optimizavimui – 15,6 tūkst. Eur;

2.2. kultūros darbuotojų darbo užmokesčiui didinti – 7,9 tūkst. Eur;

2.3. minimaliai mėnesio algai didinti (iki 325,0 Eur nuo 2015-07-01) – 23,7 tūkst. Eur.

3. Europos Sąjungos finansinė parama – 83,5 tūkst. Eur.


**DARBO UŽMOKESTIS**

Rietavo savivaldybės biudžetinių įstaigų, administracijos ir administracijos struktūrinių teritorinių padalinių darbuotojų mėnesinis darbo užmokesčio vidurkis 1 etatui 2015 metais, lyginant su 2014 metais, didėjo 43 Eur (9,0 proc.), 2014 metais, lyginant su 2013 metais, didėjo 17 Eur (3,7 proc.).

2015 metais darbo užmokesčio vidurkis padidėjo nuo liepos 1 dienos padidinus minimalią mėnesinę algą nuo 300,00 Eur iki 325,00 Eur, padidėjus tarifiniams atlygių koeficientams pedagoginiams darbuotojams, kėlusiems kvalifikacines kategorijas ir įgijusiems didesnį darbo stažą, padidėjus socialinių darbuotojų, kultūros ir meno darbuotojų tarifinių atlygių koeficientams, taip pat padidėjus priedams už darbo stažą valstybės karjeros tarnautojams.

**BIUDŽETO SĄNAUDOS**

Nuo 2008 metų Rietavo savivaldybės biudžetas sudaromas pagal programas. 2015 metais biudžetas sudarytas pagal 11 programų. Pateikiama 2015 metų patikslinta Savivaldybės biudžeto struktūra pagal programas.



**2015 M. RIETAVO SAVIVALDYBĖS BIUDŽETO SĄNAUDŲ STRUKTŪRA**

2015 m. didėjo darbo užmokesčio ir socialinio draudimo sąnaudos, nes didėjo minimali mėnesio alga (MMA), kultūros darbuotojų darbo užmokestis ir pedagoginių darbuotojų išeitinės išmokos.

Išmokėtos socialines išmokos 2015 metais, lyginant su 2014 metais, mažėjo 33,8 tūkst. Eur (24,8 proc.). Socialinių išmokų mažėjimui įtakos galėjo turėti gyventojų migracija, nedarbo lygio mažėjimas ir griežtesnė pašalpų mokėjimo kontrolė.

Didžiąją turto įsigijimo sąnaudų dalį sudaro vykdomų projektų sumos, įsigyti 2 automobiliai (Rietavo miesto ir Rietavo seniūnija), atnaujinti kompiuteriai.

Rietavo savivaldybės įstaigoms papildomai skirta lėšų kreditiniam įsiskolinimui dengti, padidėjo kitos išlaidos.

**2015 M. PROGRAMŲ FINANSAVIMAS PAGAL ŠALTINIUS**

2015 metais programų finansavimui iš viso skirta 11502,7 tūkst. Eur, t. sk. iš biudžeto – 9894,9 tūkst. Eur (86,02 proc.); 2014 metais programų finansavimui iš viso – 8307,4 tūkst. Eur, t. sk. iš biudžeto – 6242,5 tūkst. Eur (75,14 proc.); 2013 metais programų finansavimui iš viso 8731,6 tūkst. Eur, t. sk. iš biudžeto – 6304,3 tūkst. Eur (72,20 proc.).

Pateiktoje diagramoje matyti visos (iš visų finansavimo šaltinių) programų įgyvendinimui 2015 metais skirtos lėšos.

**RIETAVO SAVIVALDYBĖS SKOLOS**

Rietavo savivaldybė per ataskaitinį laikotarpį turėjo:

Negrąžintų paskolų likutį metų pradžioje – 1539,8 tūkst. Eur, iš jų: ilgalaikių paskolų – 1539,8 tūkst. Eur. Per ataskaitinį laikotarpį gauta 558,4 tūkst. Eur, iš jų trumpalaikė paskola – 160,0 tūkst. Eur (Finansų ministerijos) ir Savivaldybės vardu – 398,4 tūkst. Eur (iš banko).

Per ataskaitinį laikotarpį grąžinta 381,6 tūkst. Eur.

Negrąžintų paskolų likutis 2015 m. gruodžio 31 d. – 1716,6 tūkst. Eur, iš jų: vidaus paskola valstybės vardu – 595,8 tūkst. Eur, Savivaldybės vardu – 1120,8 tūkst. Eur.

Paskolos panaudotos (355,4 tūkst. Eur):

1. Rietavo miesto katilinės statybai – 289,5 tūkst. Eur.
2. Pastato Parko g. 10 renovacijai – 21,6 tūkst. Eur.
3. Oginskių dvaro parko specialiesiems ir detaliesiems planams – 1,7 tūkst. Eur.
4. Telšių regiono komunalinių atliekų sistemos plėtrai – 42,6 tūkst. Eur.

Mokėtinos sumos 2015 m. gruodžio 31 d. susidarė dėl neišmokėto darbo užmokesčio, socialinio draudimo, fizinių asmenų pajamų mokesčio už gruodžio mėnesį – 173,8 tūkst. Eur. Mokėtinos sumos už prekių ir paslaugų naudojimą, lyginant su įsiskolinimu metų pradžioje, sumažėjo 82,0 tūkst. Eur. Mokėtinos sumos, kai įvykdymo terminas praleistas daugiau kaip 45 dienas, sumažėjo 64,5 tūkst. Eur (kelių tiesimo ir remonto darbai – 62,0 tūkst. Eur).

Gautinos sumos: gyventojų įsiskolinimai už komunalines paslaugas, tėvų įnašai už išlaikymą švietimo įstaigose ir mokestis už elektrą – 23,4 tūkst. Eur. Debetinis įsiskolinimas metų pabaigoje, lyginant su įsiskolinimu metų pradžioje, sumažėjo 2,9 tūkst. Eur.

**RIETAVO SAVIVALDYBĖS VALDOMAS TURTAS**

2015 m. gruodžio 31 d. Savivaldybė valdė ilgalaikio materialiojo ir nematerialiojo turto už 23057,5 tūkst. Eur, atsargų – 326,1 tūkst. Eur.

|  |  |  |  |
| --- | --- | --- | --- |
| ***Savivaldybės turto pokyčiai pagal turto grupes***  ***2013 -2015 m. (tūkst. Eur.)*** | | |  |
|  | ***2013 m.*** | ***2014 m.*** | ***2015 m.*** |
| *Žemė* | *7323,3* | *4826,2* | *9389,8* |
| *Gyvenamieji pastatai* | *651,4* | *660,8* | *652,3* |
| *Kiti pastatai* | *7256* | *7685* | *7645* |
| *Infrastruktūros statiniai* | *9182,1* | *9930,9* | *11120* |
| *Mašinos ir įrenginiai* | *176,3* | *185,7* | *174,8* |
| *Transporto priemonės* | *75,5* | *54,4* | *68,3* |
| *Kilnojamosios vertybės* | *28,8* | *28,8* | *28,8* |
| *Baldai ir biuro įranga* | *223,8* | *177,8* | *125,1* |
| *Kitas materialusis turtas* | *868,9* | *689,7* | *728,4* |
| *Nebaigta statyba* | *2372,2* | *1386,2* | *2275,2* |
| *Nematerialusis turtas* | *572,4* | *360,6* | *230,2* |
| *Atsargos* | *277,1* | *267,9* | *326,1* |

**SOCIALINIS BŪSTAS**

2015 m. gruodžio 31 d. teisę į socialinio būsto nuomą turinčių asmenų sąrašuose įrašyti 59 asmenys ir šeimos. Jaunų šeimų sąraše – 20, šeimų, auginančių tris ar daugiau vaikų (įvaikių) – 6, likusių be tėvų globos asmenų – 4, neįgaliųjų asmenų, sergančių lėtinių ligų, įrašytų į Vyriausybės ar jos įgaliotos institucijos patvirtintą sąrašą, sunkiomis formomis ir šeimų, kuriose yra tokių asmenų, sąrašą – 8, bendrajame – 15, socialinio būsto nuomininkų, turinčių teisę į būsto pagerinimą – 6 asmenys ir šeimos. Per 2015 metus iš sąrašų išbraukti 28 asmenys ir šeimos, kurie neteko teisės į paramą dėl įvairių priežasčių. Įrašyta 18 asmenų ir šeimų, turinčių teisę į paramą ir pageidaujančių išsinuomoti Savivaldybės socialinį būstą.

Savivaldybė valdo nuosavybės teise 63 būstus, iš kurių 46 nuomojami socialinio būsto sąlygomis, 15 – Savivaldybės būsto sąlygomis, 2 butai yra netinkami gyventi, avarinės būklės. 2015 m. parduoti 9 butai, už kuriuos gauta 64 500 Eur pajamų. Iš šių lėšų nupirktas butas Rietavo m. Plungės g. 77 (17 500 Eur).

**PARAMA VERSLUI**

Pagrindinė Smulkaus ir vidutinio verslo rėmimo programos funkcija – finansiškai remti smulkųjį ir vidutinį verslą Rietavo savivaldybėje – pradedančias ir veikiančias smulkiojo verslo įmones ir tuo prisidėti sprendžiant gyventojų užimtumo problemą.

**PARAMA ŽEMĖS ŪKIUI**

Pagrindiniai Žemės ūkio rėmimo programos tikslai – finansiškai paremti kaimo gyventojus ir žemės ūkio įmones, kad jie galėtų didinti savo ūkių ekonominį gyvybingumą, greičiau prisitaikytų prie naujų technologijų diegimo žemės ūkyje.

VALSTYBINĖS ŽEMĖS NUOMOS MOKESČIO ADMINISTRAVIMAS

Juridiniams ir fiziniams asmenims išnuomota valstybinės žemės 2013 – 2015 metais

|  |  |  |  |  |  |
| --- | --- | --- | --- | --- | --- |
| Išnuomota valstybinė žemė, kuriai skaičiuojamas nuomos mokestis | 2013  metai | 2014 metai | 2015 metai | 2015 m. lyginant su: | |
| 2013 m. (+,-), proc. | 2014 m. (+,-), proc. |
| Žemės sklypų skaičius | 1118 | 939 | 865 | -22,6 | -7,9 |
| Išnuomotos žemės plotas (ha) | 1916,24 | 918,56 | 888,19 | -53,6 | -3,3 |

Išnuomotos ir apmokestintos valstybinės žemės plotai, kurių nuomos sutartys įregistruotos Nekilnojamojo turto registre, sudaro 66,5 proc. visos nuomojamos valstybinės žemės, kita valstybinė žemė yra išnuomota asmenims sudarant trumpalaikes sutartis.

Rietavo savivaldybėje daugiausiai nuomojama žemės ūkio paskirties žemė, ji sudaro net 85,3 proc. viso nuomojamo ir apmokestinamo valstybinės žemės ploto.

2013 – 2015 m. išnuomota ir apmokestinta valstybinė žemė Rietavo savivaldybėje

|  |  |  |  |
| --- | --- | --- | --- |
| Vienas žemės nuomos mokesčio mokėtojas išsinuomoja vidutiniškai valstybinės žemės ha | 2013 m. | 2014 m. | 2015 m. |
| 2,60 | 1,52 | 1,55 |

Valstybinės žemės mokesčio mokėtojų skaičius 2015 m., lyginant su 2014 metais, sumažėjo vidutiniškai apie 5 proc.

**2013 – 2015 m. valstybinės žemės nuomos mokesčio surinkimas**

2015 metais valstybinės žemės nuomos mokesčio surinkta 5 proc. daugiau, lyginant su 2014 metais, dėl mažėjančio apmokestinamo valstybinės žemės sklypų ploto – 23 proc. mažiau negu 2013 metais.

**Dėl Rietavo savivaldybės tarybos sprendimais suteiktų mokesčio lengvatų**

**negauta žemės nuomos mokesčio pajamų 2013 – 2015 metais**

Rietavo savivaldybėstarybos sprendimu žemės nuomos mokesčio lengvata taikoma Rietavo savivaldybėje gyvenantiems senatvės pensininkams, asmenims, kuriems nustatytas 0-25 ir 30-40 proc. darbingumo lygis ir nepilnamečiams vaikams, kurių šeimose apmokestinamojo laikotarpio pradžioje nėra darbingų asmenų. Jiems nustatytas valstybinės žemės sklypų neapmokestinamas dydis: besinaudojantiems žeme Rietavo m. – iki 0,06 ha, kaimo vietovėse – iki 1,0 ha.

## MOKSLEIVIŲ IR GYVENTOJŲ PAVĖŽĖJIMAS

Mokiniai į bendrojo lavinimo mokyklas vežami Rietavo L. Ivinskio ir Tverų gimnazijų, Žadvainių pagrindinės mokyklos ir Savivaldybės administracijos mokykliniais autobusais ir UAB „Šakyna“ įmonės transportu.

**Į Savivaldybės mokyklas vežamų mokinių skaičius 2013 – 2015 metais**

Mažėjant mokyklose mokinių skaičiui, kasmet mažėja ir į bendrojo lavinimo mokyklas vežiojamų mokinių skaičius. 2015 metais, lyginant su 2014 metais, vežiojamų mokinių skaičius sumažėjo 3,1 proc., o lyginant su 2013 metais – net 11,6 proc.

43 proc. mokinių pavežama mokykliniais autobusais, 57 proc. – privačiu transportu.

Savivaldybės gyventojų pavėžėjimo vietiniais reguliariais susisiekimo maršrutais paslaugas pagal sudarytas viešojo pirkimo ir pardavimo sutartis teikia UAB „Šakyna“.

Gyventojai vežami 17 vietiniais reguliaraus susisiekimo maršrutais.

Vietiniais maršrutais vežamų gyventojų skaičius ir jų vežimo išlaidų kompensavimas

2015 m. vidutiniškai per 1 mėn.

|  |  |  |  |  |
| --- | --- | --- | --- | --- |
| Važiuojančių vietiniais reguliariais maršrutais gyventojų skaičius | Važiuojančių gyventojų, kurie turi teisę į transporto lengvatas, skaičius | Gyventojų vežimo nuostolių kompensavimo vežėjui 1 km suma Eur | Gyventojų vežimo nuostolių kompensavimo vežėjui suma Eur | Dėl gyventojams suteiktų transporto lengvatų vežėjui kompensuojama išlaidų suma Eur |
| 232 | 132 | 0,79 | 626,73 | 69,69 |

Važiuojančių vietiniais reguliaraus eismo maršrutais gyventojų kasmet mažėja, vidutiniškai per mėnesį 2015 metais buvo pavežami 232 gyventojai, iš jų 57 proc. turėjo teisę į transporto lengvatas. Transporto lengvatoms kompensuoti vežėjui kas mėnesį vidutiniškai buvo išmokėta 69,69 Eur (2014 m. – 78,31 Eur).

**SOCIALINĖ PARAMA**

Vienas pagrindinių piniginės socialinės paramos tikslų – padėti tenkinti būtiniausius poreikius tiems žmonėms, kurių gaunamos pajamos yra nepakankamos, o gebėjimas pasirūpinti savimi dėl objektyvių, nuo jų nepriklausančių priežasčių, yra ribotas. Socialinė apsauga – viena iš svarbiausių Savivaldybės veiklos sričių, reikalaujanti daug žmogiškųjų ir finansinių išteklių. Socialinė parama orientuota į mažas pajamas gaunančių šeimų rėmimą.

**2015 metais administruotos lėšos (tūkst. eurų)**

Specialiosios dotacijos iš valstybės biudžeto dalį įvairioms socialinėms išmokoms sudaro: laidojimo pašalpa, socialinės paslaugos ir socialinė parama mokiniams.

Iš Savivaldybės biudžeto mokamos: socialinės pašalpos, šildymo išlaidų kompensacijos, kompensacijos karštam ir geriamajam vandeniui, kreditas, paimtas daugiabučiam namui atnaujinti (modernizuoti), ir palūkanos.

**Administruojamų lėšų dinamika tūkst. eurų**

Nuo 2014 m. socialinė pašalpa teikiama vykdant savarankiškąją Savivaldybės funkciją. Socialinės pašalpos buvo svarstomos seniūnijų socialinių pašalpų teikimo komisijose. Atskirų atvejų analizė ir atsakingas paramos teikimas sumažino gavėjų skaičių. Pagrindinis socialinės pašalpos skyrimo tikslas – išvengti piktnaudžiavimo parama atvejų.

Pagal *Lietuvos Respublikos valstybinių šalpos išmokų įstatymą* buvo mokamos šalpos (socialinės), šalpos našlaičių pensijos, šalpos kompensacijos, slaugos ir priežiūros (pagalbos) išlaidų tikslinės kompensacijos, transporto išlaidų tikslinės kompensacijos.

**Šalpos išmokų dinamika**

**(Valstybės biudžeto lėšos)**

Pagal *Lietuvos Respublikos išmokų vaikams įstatymą* buvo mokamos vienkartinės išmokos nėščiai moteriai, vienkartinės išmokos vaikui, išmokos vaikams, vaiko globos (rūpybos) išmokos ir vienkartinės išmokos būstui įsigyti arba įsikurti.

**Išmokų vaikams dinamika**

**(Valstybės biudžeto lėšos)**

Vykdant *Lietuvos Respublikos piniginės socialinės paramos nepasiturintiems gyventojams įstatymą* ir vadovaujantis Savivaldybės patvirtinta paramos teikimo tvarka, buvo skiriamos socialinės pašalpos, kompensacijos už gyvenamojo būsto šildymo, karšto ir šalto vandens išlaidas, apmokamas kreditas, paimtas daugiabučiam namui atnaujinti (modernizuoti), ir palūkanos asmenims, turintiems teisę į būsto šildymo išlaidų kompensaciją. Lyginant trijų praėjusių metų duomenis, gavėjų skaičius ir lėšos paramai (socialinėms pašalpoms ir kompensacijoms) mažėjo. Didėjo apmokamo kredito, paimto daugiabučiam namui atnaujinti, ir palūkanų lėšos.

**Piniginė socialinė parama gyventojams**

**(Savivaldybės lėšos)**

Vykdant *Lietuvos Respublikos socialinės paramos mokiniams įstatymą,* 2015 metais nemokamą maitinimą ir paramą mokinio reikmenims įsigyti gavo 516 moksleivių. Iš viso panaudota 113,9 tūkst. Lt. Mokyklose mažėjant mokinių skaičiui, mažėja ir suteikta parama mokiniams. Lyginant su praėjusiais metais, išlaidos socialinei paramai mokiniams sumažėjo 8,0 proc.

**Aprūpinimo mokinio reikmenimis ir nemokamo maitinimo dinamika (specialiosios dotacijos valstybės biudžeto lėšos)**

Savivaldybė finansuoja trumpalaikės ir ilgalaikės socialinės globos paslaugas. Kasmet šiai funkcijai vykdyti skiriama lėšų iš Savivaldybės biudžeto.

**Stacionarių socialinių paslaugų finansavimas tūkst. eurų**

Neįgaliųjų gyvenimo kokybę stengiamasi pagerinti įvairiomis techninės pagalbos

priemonėmis. 2015 metais 54 asmenims išdalintos 75 techninės pagalbos priemonės (neįgaliesiems skirti vežimėliai, vaikštynės, ramentai, čiužiniai nuo pragulų ir kt.)

Rietavo savivaldybės neįgalieji aktyviai dalyvauja meninėje, kultūrinėje, sportinėje veikloje. Šių organizacijų veikla iš dalies finansuojama ir iš Savivaldybės biudžeto.

**Neįgaliųjų organizacijų rėmimas (tūkst. eurų)**

**Socialinės** **reabilitacijos paslaugų neįgaliesiems bendruomenėje projektų**

**vykdymas**

Nuo 2012 metų Socialinės reabilitacijos paslaugų neįgaliesiems bendruomenėje projektai finansuojami per savivaldybes. 2013 metais neįgaliųjų organizacijoms iš Valstybės biudžeto buvo skirta 17,4 tūkst. eurų, 2014 metais 16,5 tūkst. eurų, 2015 m. 15,9 tūkst. eurų. Lėšų paskirstymas pateiktas diagramoje.

Įgyvendinant Europos pagalbos fondo labiausiai skurstantiems asmenims programą, Savivaldybė dalyvauja kaip projekto partneris. Projekto partneris atsakingas už maisto produktų priėmimą, sandėliavimą, paskirstymą ir dalinimą labiausiai skurstantiems asmenims. 2015 metais, bendradarbiaujant su seniūnijomis, maisto produktai buvo dalinami penkis kartus.

**Europos pagalbos fondo labiausiai skurstantiems asmenims programa**

**SVEIKATOS PRIEŽIŪRA**

Pirminės asmens sveikatos priežiūros paslaugas teikia UAB „Rietavo šeimos daktaras“ ir VšĮ Rietavo pirminės sveikatos priežiūros centras. Prisirašiusiųjų skaičius asmens sveikatos priežiūros įstaigose 2015 metais nežymiai sumažėjo.

**Pirminės sveikatos priežiūros įstaigose prisirašiusiųjų asmenų skaičiaus dinamika**

**Apsilankymų pirminės asmens sveikatos priežiūros įstaigose dinamika**

**Visuomenės sveikatos rėmimo specialioji programa**

Savivaldybėje kasmet įgyvendinama Visuomenės sveikatos rėmimo specialioji programa. 2013 m. programos įgyvendinimui skirta 7,8 tūkst. Eur, 2014 m. – 4,6 tūkst. Eur, 2015 m. – 4,9 tūkst. Eur. Įgyvendinant programą, bendradarbiaujama su švietimo, socialinių paslaugų, gydymo įstaigų darbuotojais. Didelis dėmesys skiriamas sveikai gyvensenai, fiziniam aktyvumui skatinti, ligų profilaktikai.

**Mokinių visuomenės sveikatos priežiūros programa**

Tai – visuomenės sveikatos priežiūra Savivaldybės teritorijoje esančiose ikimokyklinio ugdymo, bendrojo ugdymo mokyklose, profesinio mokymo įstaigose ugdomų mokinių pagal ikimokyklinio, priešmokyklinio, pradinio, pagrindinio ir vidurinio ugdymo programas.

**VAIKO TEISIŲ APSAUGA**

Vaiko teisių apsaugosskyrius (toliau – Skyrius) Savivaldybės teritorijoje įgyvendina Jungtinių Tautų Organizacijos 1989 metų Vaiko teisių konvencijos nuostatas, vykdo vaiko teisių apsaugą, įstatymų nustatyta tvarka gina vaiko teises ir teisėtus interesus, organizuoja ir prižiūri likusių be tėvų globos vaikų globą (rūpybą).

2015 metais Skyrius, organizuodamas savo veiklą, ypatingą dėmesį skyrė socialinių paslaugų socialinės rizikos šeimoms, auginančioms vaikus, organizavimo efektyvinimui.

**SOCIALINĖS RIZIKOS ŠEIMOS**

Rietavo savivaldybėje gyvenančių vaikų iki 18 metų skaičius palaipsniui mažėja (1 lentelė), tačiau socialinės rizikos šeimų, auginančų vaikus, skaičius išlieka nepakitęs. Pagal 2015 metais atliktą analizę savivaldybėje gyvena 74 socialinės rizikos šeimos, kuriose auga 174 vaikai (2 lentelė, 3 lentelė), iš jų nuo gimimo iki septynerių metų – 49, iki aštuoniolikos metų – 125.

Per 2015 metus į socialinės rizikos šeimų, auginančių vaikus, apskaitą naujai įtraukta 14 šeimų, kuriose auga 38 vaikai.

Skyriaus darbo su socialinės rizikos šeimomis tikslas – laiku identifikuoti, kad šeima priklauso socialinės rizikos grupei, užtikrinti vaiko saugumą jo biologinėje šeimoje, bendradarbiaujant su Rietavo socialinių paslaugų centru, padėti šeimai įgyti socialinių įgūdžių, patenkinti būtinus šeimos poreikius – saugumą, pastovumą ir vaiko gerovę. Skyriuje renkami duomenys apie šeimas, turinčias socialinės rizikos požymių, t. y. šeimas, kuriose nustatomi pavieniai vaiko teisių pažeidimai, o tėvai skubiai ir atsakingai sprendžia esančias problemas (4 lentelė).

Skyriaus darbuotojai 2015 metais 152 kartus lankėsi šeimose, surašė 67 šeimų aplankymo, buities ir gyvenimo sąlygų patikrinimo aktus.

Vadovaujantis Vaiko teisių apsaugos pagrindų įstatymo 56 str., dėl iškilusių krizinių situacijų 2015 metais skubiai iš šeimos paimti vaikai buvo laikinai apgyvendinami Rietavo socialinių paslaugų centre (5 lentelė).

Socialinių paslaugų teikimas socialinės rizikos šeimoms – ilgai trunkantis procesas, kurio metu siekiama išsiaiškinti šeimos problemas, jos stiprybes, silpnybes, siekiant socialinio savarankiškumo. Dažna problema, kad piktnaudžiaujantys alkoholiu asmenys atsisako pagalbos, tuomet nėra galimybių organizuoti jų išblaivinimą ir gydymą. Psichinėmis ligomis sergantiems asmenims, pagalbos suteikti negalima, jeigu asmuo nesikreipia į gydymo įstaigą ar neigia sveikatos sutrikimą. Kita pastaruoju metu dažna socialinė problema – socialinių įgūdžių stoka, kai tėvai neturi susiformavusių pagrindinių tėvystės, higienos, darbinių, bendravimo įgūdžių.

Socialines paslaugas socialinės rizikos šeimoms teikia Rietavo socialinių paslaugų centras, kurio veiklą administruoja Rietavo savivaldybės administracijos Sveikatos, socialinės paramos ir rūpybos skyrius. Rietavo socialinių paslaugų centro socialiniai darbuotojai, darbui su socialinės rizikos šeimomis, Skyriuje konsultuojami dėl iškilusių problemų šeimose. Esant itin sudėtingoms situacijoms Skyrius telkia įvairių sričių specialistus ir koordinuoja socialinio darbo eigą iki problemos išsprendimo arba jos suvaldymo.

**BENDRADARBIAVIMAS SU KITOMIS INSTITUCIJOMIS**

2015 metais skyriaus darbuotojai taikė tarpdisciplininės komandos metodą, kuris pasiteisina dirbant su socialinės rizikos šeimomis, siekiant efektyvaus problemos išsprendimo ar jos suvaldymo. Savivaldybėje stokojama socialinių (vaikų dienos centrų seniūnijose, krizių centrų, anoniminių alkoholikų grupių) medicininių (vaikų psichologo, psichiatro, neurologo) paslaugų vaikui ir jo šeimai.

Vykdant skyriaus funkcijas ir sprendžiant konkrečias šeimų, vaikų problemas, glaudžiai bendradarbiauta su Rietavo socialinių paslaugų centru. Daug dėmesio skirta socialinio darbuotojo kompetencijai didinti, organizuoti specializuoti pasitarimai.

Tęsiamas bendradarbiavimas su ugdymo įstaigomis – į mokyklose esančias priešmokyklines ugdymo grupes nukreipti vaikai, kuriems dėl susiklosčiusių nepalankių sąlygų šeimoje reikalinga ankstyva kompleksinė socialinė, pedagoginė pagalba.

Sprendžiant vaikų ir jų tėvų sveikatos problemas, bendradarbiaujama su šeimos gydytojais, VšĮ Rietavo pirminės sveikatos priežiūros centro gydytoju psichiatru, psichologu-psichoterapeutu. Glaudūs ryšiai palaikomi ir keičiamasi informacija su Klaipėdos tuberkuliozine ligonine, Respublikinės Klaipėdos ligoninės psichiatrijos filialu. Siekiame, kad priklausomybinėmis ligomis sergantys ir vaikus auginantys asmenys būtų gydomi, o baigę gydymą dalyvautų anoniminių alkoholikų susirinkimuose, motyvuojama konsultuotis su psichologu, psichiatru. Tęsiamas bendradarbiavimas su Telšių krizių centru, teikiant psichologinę pagalbą socialinės rizikos šeimoms ir jų vaikams, seniūnijų darbuotojais, Rietavo policijos komisariatu, Plungės r. apylinkės teismu, Klaipėdos regiono pataisos inspekcijos Plungės r. pataisos inspekcijos pareigūnais keičiantis informacija ir lankant nepilnamečius ir asmenis, turinčius nepilnamečių vaikų, esančius pataisos inspekcijos įskaitoje. Plungės socialinių paslaugų centras pagal sutartį teikė paslaugas asmenims norintiems globoti ar įvaikinti vaiką.

**VAIKO GLOBA (RŪPYBA)**

Organizuojant globą (rūpybą) likusiems be tėvų globos (rūpybos) vaikams, prioritetas teikiamas vaiko globai (rūpybai) šeimoje, brolių ar seserų neišskyrimui. Pastebime, kad dažniausiai vaikus globoja (rūpina) giminaičiai ar asmenys, iš anksčiau turėję artimus ryšius su vaiku, o mažėjantį globojamų (rūpinamų) vaikų skaičių įtakoja socialinis darbas su socialinės rizikos šeimomis, auginančiomis vaikus.

Rietavo savivaldybėje 2015 metų pabaigoje buvo 21 vaikas, likęs be tėvų globos (rūpybos), iš jų šeimose globojama (rūpinama) 15 vaikų. 6 vaikai globojami (rūpinami) vaikų globos institucijose (įskaitant kūdikių namus ir socialinės globos namus vaikams su negalia) (6 lentelė, 8 lentelė).

Siekiant užtikrinti, kad likę be tėvų globos (rūpybos) vaikai būtų auginami globėjų (rūpintojų) šeimose bendradarbiaujant su Rietavo socialinių paslaugų centru, Plungės socialinių paslaugų centru, seniūnijomis, ieškoma globėjų (rūpintojų), tačiau esant bendrai neigiamai visuomenės nuomonei į vaiko globą, itin didelę globėjo (rūpintojo) atsakomybę ir atskaitomybę, pastaruoju metu vaiko globėjais dažnai tampama tik „iš reikalo“ ir tokiais atvejais globėjai tampa seneliai ar kiti giminaičiai.

Dažniausiai likusiais be tėvų globos (rūpybos) vaikais rūpinasi giminaičiai (7 lentelė). Dominuojantis vaikų globėjų (rūpintojų) amžius – nuo 56 iki 65 metų ir vyresni (9 lentelė). Organizuojant globą (rūpybą) vaikams, stengiamasi užtikrinti, kad seserys ir broliai nebūtų išskirti. Vis mažiau globėjų ryžtasi globoti daugiau negu 1 vaiką (2015 m. 2 šeimos globojo (rūpino) po 2 vaikus).

Organizuojant vaikams globą (rūpybą) ir vykdant jų priežiūrą, kviečiami įvairių sričių specialistai, kurie vertina ir teikia siūlymus dėl tolimesnės jau globojamų (rūpinamų) vaikų globos (rūpybos) organizavimo ar grąžinimo tėvams. Globėjai, kurie nėra vaiko artimi giminaičiai (seneliai, seserys ir broliai), privalo lankyti globėjų ir įtėvių parengimo mokymus ir tik juos baigę gauna išvadą, ar gali globoti (rūpinti) vaikus. Vaiko teisių apsaugos skyrius įpareigotas nuolat domėtis globojamų (rūpinamų ) vaikų situacija. 2015 metais vyko 23 pasitarimai dėl vaikų globos (rūpybos) (nustatant vaiko globą (rūpybą) ir vykdant vaiko globos (rūpybos) peržiūras).

2015 m. 7 vaikų globa (rūpyba) pasibaigė dėl to, kad jie buvo grąžinti tėvų priežiūrai, t. y. išnyko priežastys, dėl kurių buvo nustatyta globa (rūpyba), 2 rūpinami vaikai sulaukė pilnametystės (10 lentelė). Pastebime, kad intensyvus socialinis darbas su biologine šeima, vaiku ir globėju (rūpintoju) yra pagrindinė priežastis, lemianti vaiko grįžimą į biologinę šeimą.

2015 metais įvaikintų vaikų nebuvo.

Pagal 2007 metais gegužės 28 d. Lietuvos Respublikos socialinės apsaugos ir darbo ministro patvirtintus Vaiko laikinosios globos (rūpybos) nuostatus, tėvų laikino išvykimo iš Lietuvos Respublikos laikotarpiu Lietuvoje paliktam vaikui nustatoma laikinoji globa (rūpyba) tėvų prašymu (12 lentelė).

Atsižvelgiant į tai, kad vaiko globa (rūpyba) nustatoma pagal vaiko tėvų ar vaiko deklaruotą gyvenamąją vietą (kuri kartais nesutampa su vaiko faktine gyvenamąja vieta), Skyrius vykdo vaikų, kuriems globą (rūpybą) nustatė kita savivaldybė, priežiūrą (lanko vaikus, jų globėjus (rūpintojus), užpildo globojamo (rūpinamo) vaiko aktus ir informaciją pateikia savivaldybei, nustačiusiai vaikui globą (rūpybą) (11 lentelė).

Vaiko teisių apsaugos skyrius priima fizinių asmenų prašymus dėl leidimo priimti laikinai svečiuotis institucijoje globojamą (rūpinamą) vaiką (13 lentelė).

**ŠVIETIMAS**

Rietavo savivaldybės administracijos Švietimo, kultūros ir sporto skyriaus vedėjas, pavaduotojas švietimui ir specialistas švietimui vykdo švietimo įstaigų viešąjį administravimą ir kartu su švietimo įstaigomis įgyvendina valstybinę ir Savivaldybės švietimo politiką Rietavo savivaldybėje.

Rietavo savivaldybės švietimo įstaigos vykdė ikimokyklinio, priešmokyklinio, pradinio, pagrindinio, vidurinio, pradinio ir pagrindinio specialiojo ugdymo, neformaliojo švietimo programas.

Savivaldybėje 2015 m. buvo 5 švietimo įstaigos: 2 gimnazijos – Rietavo Lauryno Ivinskio gimnazija su Daugėdų pradinio ugdymo skyriumi ir Tverų gimnazija su Medingėnų skyriumi; 1 pagrindinė – Žadvainių pagrindinė mokykla; 1 neformaliojo vaikų ugdymo mokykla – Rietavo Mykolo Kleopo Oginskio meno mokykla ir 1 ikimokyklinio ugdymo įstaiga – Rietavo lopšelis-darželis.

Bendrojo ugdymo mokyklose 2015 m. rugsėjo 1 d. mokėsi 1028 mokiniai, iš jų 32 – priešmokyklinukai, 22 – ikimokyklinukai, kurie šiose mokyklose lankė mišrias priešmokyklinio ugdymo grupes. Rietavo lopšelyje-darželyje 2015 m. rugsėjo 1 d. buvo 195 vaikai, 9 ikimokyklinio ugdymo grupes lankė 164 vaikai ir 2 priešmokyklinio ugdymo grupes – 31 vaikas. Meno mokykloje mokosi 148 mokiniai. 2014-2015 m. m. pagrindinį išsilavinimą įgijo 103 mokiniai (99 proc.), paliktų kartoti kursą nebuvo, vidurinį išsilavinimą įgijo 76 mokiniai (100 proc.).

Savivaldybės bendrojo ugdymo mokyklose dirba 105 pedagoginiai darbuotojai, iš jų 8 yra pagalbą teikiantys specialistai, t. y. socialiniai pedagogai, logopedai, specialieji pedagogai, psichologai, auklėtojai, nedėstantys mokykloje. Aukštąjį išsilavinimą turi 102 pedagogai, aukštesnįjį – 2, spec. vidurinį – 1. Mokytojo kvalifikacinę kategoriją turi 11 pedagogų, vyr. mokytojo kvalifikacinę kategoriją – 48, mokytojo metodininko kvalifikacinę kategoriją – 38, eksperto kvalifikacinę kategoriją turi 1 pedagogas, specialisto kvalifikacinę kategoriją turi 2 specialistai, vyr. specialisto kvalifikacinę kategoriją – 4 specialistai. Neatestuoti 7 pedagogai.

Rietavo Mykolo Kleopo meno mokykloje pirmaeilėse pareigose dirba 14 mokytojų (iš viso yra 17), iš jų mokytojo kvalifikacinę kategoriją turi 2 mokytojai, vyresniojo mokytojo – 8, mokytojo metodininko – 4, ekspertų nėra.

Rietavo lopšelyje-darželyje pirmaeilėse pareigose dirba 23 auklėtojai (iš viso – 25), iš jų aukštąjį išsilavinimą turi 11, aukštesnįjį – 12, vyr. auklėtojo kvalifikacinę kategoriją turi 12, metodininko – 8, darželyje teikiama logopedo pagalba.

Pavaduotoja švietimui J. Barynienė dalyvavo ugdymo įstaigų mokytojų atestacinių komisijų darbe – vertinta Rietavo Lauryno Ivinskio gimnazijos mokytojų Julitos Remeikienės, Vilmos Stonkienės, siekiančių įgyti vyr. mokytojo, Daivos Norkuvienės ir Liudos Tamulionienės, siekiančių įgyti mokytojo metodininko, Tverų gimnazijos mokytojų Renatos Daukintytės, siekiančios įgyti vyr. mokytojo, Danutės Zalepugaitės ir Andriaus Černeckio, siekiančių įgyti mokytojo metodininko, Tverų gimnazijos Medingėnų skyriaus mokytojo Edgaro Untulio, siekiančio įgyti vyr. mokytojo kvalifikaciją, pedagoginė veikla. Vyriausioji specialistė Jolanta Grevienė dalyvavo Rietavo Mykolo Kleopo Oginskio meno mokyklos mokytojų atestacinės komisijos veikloje, vertino Ievos Skergelzienės ir Jolitos Budriuvienės, siekiančių įsigyti mokytojų metodininkių kvalifikacinę kategoriją, pedagoginę veiklą.

Rietavo savivaldybės ugdymo įstaigose 2015 m. dirbo 13 įstaigų vadovų (5 direktoriai ir 7 jų pavaduotojai) ir 1 skyriaus vedėjas, iš jų III kvalifikacinę kategoriją turi 10 vadovų, II kvalifikacinę kategoriją – 1 vadovas, I kvalifikacinės kategorijos neturi niekas, neatestuoti 2 vadovai.

Vykdyta mokyklų vadovų atestacija. Vyriausioji specialistė Jolanta Grevienė ir Rietavo Lauryno Ivinskio gimnazijos direktorė Dalia Baliutavičienė vertino Rietavo savivaldybės Žadvainių pagrindinės mokyklos direktoriaus Sigito Kažukausko, siekiančio III kvalifikacinės kategorijos, veiklą. Vedėjo pavaduotoja Janina Barynienė ir Kanceliarijos vedėja Jūratė Šedvilaitė vertino vadovų veiklos ir kompetencijos atitiktį turimai III vadybinei kategorijai. III kvalifikacinė kategorija suteikta Žadvainių pagrindinės mokyklos direktoriui Sigitui Kažukauskui. Veiklos ir kompetencijos atitiktis III vadybinei kategorijai nustatyta šiems mokyklų vadovams: Aldonai Sūdžiuvienei, Birutei Stonkuvienei, Ilonai Monstavičienei, Irenai Valančienei, Stefai Steponavičiutei ir Vitalijai Jonušienei.

Vykdydamas nuostatuose nustatytas funkcijas, Švietimo, kultūros ir sporto skyrius tvarkė ir pildė 7 Savivaldybės duomenų bazes ir informacines sistemas (plg., 2008 m. buvo administruojamos 5 duomenų bazės):

Mokinių registrą (MR) – vykdomas atestatų ir jų priedų perdavimo ir priėmimo aktų suvedimas, ataskaitų rengimas, mokinių duomenų bazės sudarymas, duomenų analizė, planavimas, klasių komplektavimas, mokinio krepšelio formavimas, ataskaitų teikimas ŠMM.

Pedagogų registrą (PR) – mokyklų suvestų duomenų patikrinimas, formos „3-mokykla“ formavimas, pedagogų statistikos ataskaitų formavimas.

Švietimo ir mokslo institucijų registrą (ŠMIR) – mokyklų duomenų kortelių registravimas, registro tvarkymas, duomenų įvedimas, registravimas ir kt.

ŠVIS (Švietimo valdymo informacinė sistema) – mokyklų statistinių ataskaitų 1-mokykla, 2-mokykla, 3-mokykla, 4-mokykla, 3D, 3ES, 3I, ŠV-03 – Vaiko minimalios ir vidutinės priežiūros rodiklių, Nelankančių mokinių apskaitos duomenų patikrinimas, suvedimas ir suvestinių atskaitų formavimas ir teikimas ŠMM.

Nacionalinio egzaminų centro duomenų perdavimo sistemą KELTAS– pagrindinio ugdymo pasiekimų patikrinimo pasirinkimai, mokinių egzaminų pasirinkimas, egzaminų centrų steigimas, mokinių egzaminų pasirinkimas, egzaminų ir pagrindinio ugdymo pasiekimų patikrinimo rezultatai ir kt.

MTP plius duomenų bazę – mokyklų materialinės bazės aprūpinimas pagal ŠMM finansuojamas programas.

Nesimokančių vaikų ir mokyklos nelankančių mokinių informacinę sistemą (NEMIS) – nesimokančių ir nelankančių mokyklos vaikų duomenų bazės sudarymas,duomenų analizė, ataskaitos formavimas.

Vykdoma metodinė veikla, organizuojami metodinių ratelių pasitarimai: lietuvių k. mokytojų – 5, užsienio kalbos (rusų k. ir prancūzų k.) mokytojų – 3, anglų k. mokytojų – 4, istorijos mokytojų – 3, geografijos mokytojų – 3, technologijų mokytojų – 2, meninio ugdymo mokytojų – 2, socialinių pedagogų – 2, dorinio ugdymo – 2, matematikos mokytojų – 3, informacinių technologijų mokytojų – 3, pradinio ugdymo mokytojų – 7, biologijos mokytojų – 3, chemijos mokytojų – 2, fizikos mokytojų – 2.

2015 m. vyko 6 mokyklų vadovų pasitarimai, prieškalėdinis pažintinis kultūrinis seminaras Vilniuje.

2014-2015 m. m. suorganizuotos ir pravestos 24 dalykinės olimpiados ir konkursai: meninio skaitymo, lietuvių k., raštingiausio mokinio, prancūzų k., anglų k., geografijos, istorijos, fizikos, biologijos, chemijos, matematikos, ,,Kengūra“, ,,Bebras“, ,,Šviesoforas“ ir kt. Rietavo Lauryno Ivinskio gimnazijos 6 a klasės mokinė Paulė Katauskaitė Meninio skaitymo konkurso zoniniame ture užėmė I vietą . Mokinę konkursui rengė mokytoja Nijolė Dovidauskienė.

Tikrintas brandos egzaminų organizavimas ir vykdymas, PUPP organizavimas ir vykdymas, mokyklų ugdymo planų sudarymas, mokyklų metiniai veiklos planai, brandos atestatų ir pažymėjimų išdavimas ir apskaita.

2015 m. I pusmetį gauti 5 prašymai dėl paramos skyrimo. Studijų rėmimo pašalpos skirtos visiems 5 studentams – po 152,00 eurus. 2015 m. II pusmetį gauti 3 prašymai dėl paramos skyrimo. Studijų rėmimo pašalpos skirtos 3 studentams – po 152,00 eurus.

Komisijos teikimu Rietavo savivaldybės taryba pakeitė paramos skyrimo tvarkos 9 punktą, padidindama studentams skiriamos išmokos dydį („Vienkartinės paramos dydis yra 6 bazinės socialinės išmokos (BSI)“).

2015 m. Rietavo savivaldybės mokyklose mokėsi 75 abiturientai. Jie laikė 9 valstybinius brandos egzaminus. Pasibaigus pagrindinei 2015 m. brandos egzaminų sesijai, atlikta brandos egzaminų rezultatų analizė, rezultatai aptarti su mokyklų vadovais, informacija pateikta žiniasklaidai.

|  |  |  |  |
| --- | --- | --- | --- |
| Valstybinis brandos egzaminas | Laikiusiųjų skaičius | Neišlaikiusiųjų skaičius ir procentas | Išlaikiusiųjų balų vidurkis |
| Informacinės technologijos | 10 | 3 / 30,00 | 55,14 |
| Lietuvių kalba ir literatūra | 47 | 11 / 23,40 | 36,36 |
| Istorija | 45 | 0 / 0 | 36,98 |
| Matematika | 43 | 10 / 23,26 | 35,12 |
| Chemija | 2 | 2 / 100,00 | 0 |
| Anglų kalba | 54 | 1 / 1,85 | 48,02 |
| Fizika | 16 | 3 / 18,75 | 29,71 |
| Biologija | 19 | 2 / 10,53 | 37,94 |
| Geografija | 20 | 0 / 0 | 35,52 |

Laikyti 2 mokykliniai lietuvių kalbos ir literatūros, menų brandos egzaminai.

|  |  |  |  |
| --- | --- | --- | --- |
| Mokyklinis brandos egzaminas | Laikiusiųjų skaičius | Neišlaikiusiųjų skaičius ir procentas | Išlaikiusiųjų balų vidurkis |
| Lietuvių kalba ir literatūra | 27 | 0 / 0 | 4,85 |
| Menai | 1 | 0 / 0 | 7,00 |

Pagrindinio ugdymo pasiekimų patikrinime dalyvavo: matematikos 98 dešimtokai, įvertinimų vidurkis – 5,11; lietuvių k. – 98 dešimtokai, įvertinimų vidurkis – 6,08.

Rietavo savivaldybės švietimo įstaigos 2015 metais dalyvavo Vaikų socializacijos programų rėmimo konkurse. Savivaldybė šioms programoms vykdyti skyrė 5700 Eur. Pateiktos 24 paraiškos, finansuotos 24. Vaikų vasaros poilsio stovyklose dalyvavo 496 vaikai.

Nuo 2015 m. spalio 1 d. pradėtos iš krepšelio finansuoti neformaliojo švietimo programos. 2015 metais (3 mėn.) joms vykdyti buvo skirta 9630 Eur. Rietavo savivaldybėje 6 švietimo teikėjai vykdė septynias neformaliojo vaikų švietimo programas. Programose dalyvavo 214 savivaldybės vaikų. Vienam vaikui buvo skirta 15 Eur/mėn.

**KULTŪRA**

Rietavo savivaldybės Švietimo, kultūros ir sporto skyriaus vedėjas ir pavaduotojas kultūrai vykdo viešąjį kultūros įstaigų administravimą ir kartu su Savivaldybės kultūros įstaigomis įgyvendina valstybinę ir Savivaldybės kultūros politiką. Rietavo savivaldybėje yra šios kultūros įstaigos: Rietavo kultūros centras su filialais, Rietavo savivaldybės Irenėjaus Oginskio viešoji biblioteka su filialais, Rietavo Oginskių kultūros istorijos muziejus. Pavaduotojas kultūrai rengia, o vedėjas teikia informaciją, statistinę ir metines ataskaitas LR kultūros ministerijai, Lietuvos liaudies kultūros centrui; nuolat teikia informaciją apie kultūrinę veiklą, metinę statistinę atskaitą; apie valstybines šventes ir kitus renginius informaciją siunčia Lietuvos savivaldybių asociacijai, Lietuvos Respublikos Seimui; informaciją apie mokyklų bibliotekų veiklą ir jų statistines ataskaitas teikia Martyno Mažvydo nacionalinės bibliotekos Bibliotekininkystės centrui; dalyvauja Žemaitijos regioninėje etninės kultūros globos taryboje, teikia ataskaitas.

Pavaduotojas kultūrai nuolat bendradarbiauja su leidyklomis ir teikia Rietavo savivaldybės švietimo įstaigoms informaciją apie jų veiklą, galimus įsigyti vadovėlius, jų kainas; teikia informaciją LR švietimo ir mokslo ministerijos Švietimo aprūpinimo centrui. Vyko glaudus bendradarbiavimas su užsienio partneriais iš Gulbenės (Latvija), kultūrinio bendradarbiavimo išvyka į Kenčiną (Lenkija). Pasirašyta bendradarbiavimo sutartis su Kenčino savivaldybe.

Organizuotos valstybinės šventės ir renginiai, skirti Sausio 13-ajai, Vasario 16-ajai, koncertavo svečiai iš Gulbenės, Kovo 11-ajai vyko akcija, skirta šios datos 25-mečiui, Gedulo ir vilties dienai paminėti. Organizuoti renginiai: tradicinės Teatro dienos, Vaikystės šventė, Poezijos pavasaris, Motinos diena, Rietavo vasaros vaidinimai, Gražiausiai tvarkomų sklypų apžiūra-konkursas, Mykolinės, kurios vyko visą savaitę, skirtos M. K. Oginskio 250-osioms gimimo metinėms paminėti, atidengtas paminklas Oginskių dinastijai. Pristatyta opera vaikams „Oginskio vaikystė“, Gražiausių vitrinų konkursas, kalėdiniai-naujametiniai renginiai, Rietavo savivaldybės mero padėkos vakaras, Rietavo kraštiečių klubo sueiga. Rengiant projektus bendradarbiauta su „Lietuvos energija“ UAB, Kultūros ministerija. Vyko etnokultūriniai renginiai: Užgavėnės, velykinės popietės ir kt. Bendradarbiavome su Etnokultūros globos taryba, prisidėjome organizuojant pėsčiųjų žygį „Žemaitijos piliakalniai ir kūlgrindos“.

Parašyti 3 straipsniai Savivaldybės spaudoje. Rietavo savivaldybės žiniasklaidai teikiama informacija apie įvairius renginius. Nuolat teikiama medžiaga žurnalui „Kultūros aktualijos“. Užsakyta ir pagaminta 3 rūšių plakatai renginiams, kvietimų, vokų, bukletų. Užsakyta reprezentacinių suvenyrų ir dovanų.

Skyriaus vedėjas ir pavaduotojas kultūrai 2015 m. teikė profesinę pagalbą kultūros įstaigų vadovams ir darbuotojams, organizavo ir dalyvavo kultūros darbuotojų metodiniuose pasitarimuose, rengė kultūros plėtros programas, jas įgyvendino.

Dalyvavo LR kultūros ministerijos organizuojamuose pasitarimuose, kultūros vadovų asociacijos mokymuose, seminaruose. Koordinavo Rietavo savivaldybės kultūros įstaigų veiklą. Dalyvavo Rietavo savivaldybės moksleivių meninio skaitymo, Tarmiško skaitymo konkursų komisijose.

Skyriui pavaldžiose kultūros įstaigose vyko daug renginių – Rietavo kultūros centre ir jo filialuose – 286 renginiai, kuriuose apsilankė ir dalyvavo apie 39894 lankytojai. Kultūros centre ir jo filialuose veikia 23 meno kolektyvai ir klubai, juose dalyvauja 264 dalyviai.

Rietavo Oginskių kultūros istorijos muziejuje vyko 6 parodos, vykdytos 6 edukacinės programos, vykdyti 6 projektai, suorganizuota 15 muziejaus renginių. Organizuotos mokslinės konferencijos ir parengti moksliniai pranešimai. Apsilankė 10826 lankytojai. Vyko intensyvus leidybos ir publikacijos darbas, įvairi muziejaus specifiką atitinkanti veikla, renginiai, skirti 250-osioms Mykolo Kleopo Oginskio gimimo metinėms. Įsigyti 154 eksponatai.

Rietavo Irenėjaus Oginskio viešojoje bibliotekoje su filialais vyko 220 renginių iš jų – 87 parodos. Fondų dydis – 67957 vnt. Apsilankė 26860 lankytojų. Per metus įsigyta 3390 vnt. dokumentų. Rietavo savivaldybės mokyklų bibliotekose yra 38210 dokumentų fondas, per metus apsilankė 10505 lankytojai. Per metus įstaigų fondas pasipildė 413 naujų dokumentų.

Šių įstaigų organizuojamus renginius koordinavo ir daugelyje jų dalyvavo Švietimo, kultūros ir sporto skyriaus vedėjas ir pavaduotojas kultūrai.

**SPORTAS**

Rietavo savivaldybės administracijos Švietimo, kultūros ir sporto skyriaus vedėjas ir pavaduotojas sportui koordinuoja ir įgyvendina valstybinę, regionų ir Savivaldybės sporto politiką Rietavo savivaldybėje.

2015 m. Rietavo savivaldybėje buvo numatyta apie 30 sportinių renginių, kuriems Savivaldybės biudžete buvo skirta 9,184 tūkst. eurų. Didžiausią susidomėjimą kėlė krepšinio pirmenybės, kuriose dalyvavo 100 žaidėjų. Vasario mėnesį baigėsi 2014/2015 metų pirmenybės, kuriose dalyvavo 8 komandos. Lapkričio mėnesį prasidėjo 2015/2016 metų krepšinio turnyras Rietavo savivaldybės taurei laimėti, kuriame norą dalyvauti pareiškė 7 komandos.

Kovo mėnesį prasidėjo ir gegužės mėnesį baigėsi tinklinio pirmenybės, kuriose dalyvavo 6 vyrų ir 4 moterų Rietavo savivaldybės komandos, iš viso – apie 70 sportininkų.

Moksleiviai užbaigė 2014/2015 mokslo metų Lietuvos mokyklų žaidynių varžybas. Rietavo Lauryno Ivinskio gimnazija dalyvavo zoninėse „Drąsūs, stiprūs, vikrūs“, krepšinio, stalo teniso varžybose. Bendroje Lietuvos mokyklų žaidynių įskaitoje iškovojo 15 vietą iš 117 mokyklų. Tverų gimnazija dalyvavo zoninėse „Drąsūs, stiprūs, vikrūs“, lengvosios atletikos, stalo teniso, svarsčio kilnojimo, šaškių, tinklinio, virvės traukimo varžybose. Tveriškiai Lietuvos mokyklų žaidynėse tarp kaimo vietovių mokyklų iškovojo 3 vietą iš 94 mokyklų. Žadvainių pagrindinė mokykla atstovavo Savivaldybei zoninėse mažojo futbolo varžybose. Pradinių klasių ir 5-6 klasių mokiniai dalyvavo „Drąsūs, stiprūs, vikrūs“ zoninėse varžybose. Rietavo mokiniai taip pat varžėsi, kas geresni tarp Savivaldybės mokyklų „Drąsūs, stiprūs, vikrūs“, krepšinio 3x3, lengvosios atletikos, virvės traukimo, štangos spaudimo, rankų lenkimo varžybose. Mokiniai ir suaugusieji aktyviai dalyvavo sporto festivalyje „Sportas visiems“ Palangoje. Balandžio mėnesį dalyvauta Lietuvos Nacionaliniame rankų lenkimo čempionate. Birželio mėnesį mokiniai dalyvavo respublikiniame „Ežiogolo“ turnyre. Mokiniams buvo suorganizuotas prevencinis gatvės krepšinio 3x3 turnyras, kurį vykdė Rietavo PK.

2015/2016 mokslo metų pradžioje buvo organizuotos Rietavo savivaldybės mokyklų pradinių klasių ir 5-6 klasių kvadrato, mažojo futbolo varžybos. Mokiniai dalyvavo Lietuvos mokyklų žaidynių zoninėse mažojo futbolo (mergaitės – Klaipėdoje, berniukai – Telšiuose) ir pradinių ir 5-6 klasių kvadrato varžybose Šilalėje.

Rietavo Lauryno Ivinskio gimnazijos stalo tenisininkai ir tinklininkai aktyviai dalyvavo Lietuvos jaunučių, jaunių ir jaunimo čempionato varžybose. Rietavo savivaldybės Žadvainių pagrindinės mokyklos ir Tverų gimnazijos mokiniai dalyvavo Lietuvos jaunimo rankų lenkimo čempionate.

Rietavo savivaldybės tinklininkai dalyvavo tinklinio turnyruose, kurie vyko Pagėgiuose, 2 kartus – Plungėje („Euroliux“ ir seniūno taurei laimėti), Radviliškyje, Rietave, Gargžduose. Tinklininkai dalyvavo paplūdimio tinklinio turnyre Palangoje.

Dalyvauta draugijos „Žalgiris“ zoninėse tinklinio, futbolo ir krepšinio varžybose.

2015 m. dviračių mėgėjams organizuotos varžybos D. Žiliūtės taurei laimėti. Prisidėta prie renginio, skirto Vaikų gynimo dienai paminėti, organizuotos linksmosios estafetės vaikams.

2015 m. vasarą buvo prisidėta prie sporto švenčių Tveruose, Žadvainuose, Daugėduose – žmonės rinkosi į vasaros sporto šventes, kuriose be tradicinių sporto šakų, buvo gausu originalių rungčių.

Vasaros pabaigoje Rietavo Lauryno Ivinskio gimnazijos stadione buvo organizuota sporto šventė „Palydint vasarą 2015“. Visus sportininkus džiugino vasaros atidarymo sporto šventė. Surengta jau tradicine tapusi šventė Mindaugo karūnavimo dienai paminėti, kurioje buvo organizuojami gatvės krepšinio 3x3 ir paplūdimio tinklinio 2x2 turnyrai. Organizuota vasaros sporto šventė naujai atidarytame sporto aikštyne Budrikiuose. Futbolo mėgėjams organizuotas vasaros mažojo futbolo turnyras. Rietavo savivaldybės stipruoliams pirmą kartą organizuotos „Crossfit“ sporto varžybos. Žvejams mėgėjams organizuotos varžybos Patverio tvenkinyje. Organizuotos Rietavo savivaldybės seniūnijų žaidynės, kuriuose kasmet dalyvauja vis daugiau sportininkų. Buvo suorganizuotas rankų lenkimo turnyras „Rietavas – 2015“. Visą vasarą Sauslaukyje esančioje sporto aikštelėje vyko lauko teniso turnyras, kuriame dalyvavo 16 vyrų ir 5 moterys. Visą vasarą organizuoti bėgimai ir prisidėta prie akcijos „Už sveiką ir blaivią Lietuvą“. Organizuotos bėgimo varžybos, skirtos kūno kultūros ir sporto dienai paminėti.

Rietavo savivaldybės sportininkai dalyvavo 2015 m. zoninėse (Palangoje) Lietuvos seniūnijų sporto žaidynių varžybose.

Dalyvauta zoninėse draugijos „Žalgiris“ mažojo futbolo, tinklinio ir krepšinio varžybose. Rietavo savivaldybės krepšinio komanda Tverų „Vykintas“ sėkmingai dalyvavo Lietuvos mažųjų miestelių krepšinio lygoje.

Vadovaujantis sporto strategija, numatyta sportinį darbą vykdyti per sporto klubų veiklą. Tam 2015 m. biudžete skirta 4,924 tūkst. eurų. 2015 m. įsiregistravo naujas krepšinio klubas „Rietavo liūtas“. Rietavo savivaldybėje registruoti ir savo veiką vykdo 13 sporto klubų: Tverų „Vykintas“, Budrikių „Smūgis“, Krepšinio klubas „Rietavo liūtas“ Liolių „Lokiai“, „Daugėdai“, „Medingėnai“, Rietavo sporto klubai „Viesulas“, „Greitukai“, „Liūtas“, S. Kažukausko sporto klubas, Rietavo „Gaja“, futbolo klubas „Rietuva“ ir neįgaliųjų draugijos sporto klubas „Energija“. Sporto klubai 2015 m. surengė apie 20 sportinių renginių, kuriuose vidutiniškai dalyvavo apie 50 sportininkų. Aktyviausias buvo Tverų sporto klubas „Vykintas“, kuris surengė 10 įvairių sporto šakų renginių.

2015 metais buvo renovuotas sporto aikštynas Žadvainuose.

Sporto taryba 2015 m. rinkosi 1 kartą. 2015 m. vyko 2 skyriaus vedėjo ir pavaduotojo sportui organizuoti pasitarimai kūno kultūros mokytojams ir sporto klubų vadovams, buvo aptartos sporto problemos.

Švietimo, kultūros ir sporto skyrius ataskaitas teikė Rietavo savivaldybės administracijos direktoriui, Lietuvos kūno kultūros departamentui prie Lietuvos Respublikos Vyriausybės.

**jaunimo veikla**

Rietavo savivaldybės jaunimo politika įgyvendinama vadovaujantis Lietuvos Respublikos jaunimo politikos pagrindų įstatymu, pagal kurį šią funkciją Savivaldybėje vykdyti pavesta jaunimo teisių apsaugos specialistui - jaunimo reikalų koordinatoriui. Jo pareigybė susijusi su valstybės perduotos Savivaldybei funkcijos „Jaunimo teisių apsauga“ įgyvendinimu.

2015 metais jaunimo politikos įgyvendinimo veikla Savivaldybėje koordinuota pagal šias pagrindines kryptis:

**Teikti Savivaldybės jaunimui informaciją jaunimui rūpimais klausimais**

Jaunimo organizacijoms ir neformalioms jaunimo grupėms nuolat teikiama informacija apie jaunimo renginius, jaunimo politikos įgyvendinimo klausimus, apie skelbiamus konkursus. Įgyvendinant atviro jaunimo centro veiklas, buvo organizuoti informaciniai-pristatomieji renginiai, vyko asmeninės ir grupių konsultacijos, seminarai, sveikos gyvensenos, sportiniai užsiėmimai, įvairūs turnyrai, filmų vakarai žygiai ir kt. veiklos.

**Jaunimui ir jaunimo darbuotojams skirti seminarai, konferencijos, mokymai**

Veikla Nacionalinės jaunimo reikalų koordinatorių asociacijos valdyboje.

Užtikrintas Lietuvos mokinių parlamento nario dalyvavimas darbo sesijose.

2 jaunimo centro darbuotojai dalyvavo tarptautiniuose 5 dienų mokymuose Vengrijoje.

2 jaunimo centro savanoriai dalyvavo tarptautiniuose 4 dienų mokymuose Lenkijoje.

**Jaunimo politikos plėtra Rietavo savivaldybėje**

Organizuotas 1 Rietavo savivaldybės jaunimo reikalų tarybos posėdis.

Įgyvendintas Rietavo savivaldybės jaunimo iniciatyvų ir laisvalaikio užimtumo plėtojimo projektų finansavimo konkursas.

Parengta platforma įgyvendinti Jaunimo garantijų iniciatyvas per projektą „Atrask save“, kurį įgyvendina Lietuvos darbo birža, bendradarbiaudama su Jaunimo reikalų departamentu prie Socialinės apsaugos ir darbo ministerijos.

Savivaldybės mokyklose veikė mokinių savivaldos organai.

**Bendri renginiai su kitų Lietuvos savivaldybių organizacijomis, akademijos.**

15 Rietavo savivaldybės jaunuolių rugpjūčio mėnesį dalyvavo „Jaunimo vasaros akademijoje 2015“, kuri vyko Skuodo rajone.

Atviras jaunimo centras 2015 m. turėjo bendrų renginių su Neringos, Jurbarko, Plungės, Kuršėnų, Klaipėdos jaunimo centrais.

Įvyko 2 pristatomieji informaciniai renginiai (apie savanorystę, sveiką gyvenseną) Rietavo Lauryno Ivinskio gimnazijoje (80 dalyvių).

**Jaunimo organizacijų ir neformalių jaunimo grupių dalyvavimas projektinėje veikloje**

Aktyviai veikė jaunieji šauliai, nuosekliai įgyvendino savo veiklas skautų draugija.

Rietavo savivaldybės jaunimo organizacija „Progresas“ kartu su Rietavo atviro jaunimo centro savanoriais 2015 metais nuo balandžio 1 d. iki rugpjūčio 14 d. įgyvendino VVG „Rietavo iniciatyvos“ teiktą projektą „Gerovė – per kompetencijas ir įgūdžius”, kurioje dalyvavo jaunimas ir iš 6 kaimo bendruomenių“ – Žadvainių, Pelaičių, Girėnų, Tverų, Medingėnų ir Daugėdų. Projekto veiklos buvo organizuotos atviro mobilaus darbo su jaunimu principu. Projekto metu buvo užimti 162 vaikai ir jaunuoliai ir 34 savanoriai, į veiklas įtraukti 17 NEET’sų (niekur nedirbantys, nesimokantys ir mokymuose nedalyvaujantys jaunuoliai iki 29 metų). Per 4,5 mėnesio mobilaus atviro darbo su kaimo bendruomenių jaunimu ir vaikais iš viso įvyko 49 susitikimai (193 valandos), buvo sudarytos sąlygos projekto tęstinumui:

* užmegzti kontaktai su kaimo bendruomenių jaunimu ir veiklų žinomumas;
* parengti savanoriai atviram darbui su jaunimu ir jų noras tęsti veiklas;
* sukurta materialinė bazė veikloms vykdyti, mokytis ir lavinti įgūdžius.

3 jaunimo ir su jaunimu dirbančios organizacijos įgyvendino projektus pagal Rietavo savivaldybės jaunimo ir laisvalaikio plėtojimo konkursą.

Rietavo savivaldybės jaunimo organizacijos įgyvendino 3 projektus pagal 2014 metų Vaikų vasaros programą.

**Jaunimo tarptautinis bendradarbiavimas**

Priimti 2 nauji Europos savanorių tarnybos (EST) savanoriai: iš Ispanijos – 1, iš Turkijos – 1, kurie aktyviai prisideda prie organizuojamų jaunimui renginių, susitikimų.

2015 m. liepos mėn. 5 Rietavo savivaldybės atstovai dalyvavo tarptautiniuose mainuose pagal ES programą „Erasmus+“ Gulbenėje (Latvija).

Rugsėjo mėn. 10 Rietavo Lauryno Ivinskio gimnazijos mokinių dalyvavo tarptautinėje moksleivių akademijoje Gulbenėje (Latvija).

Lapkričio mėnesį 4 žmonių delegacija vyko į Gulbenės savivaldybės jaunimo forumą.

**Jaunimo (14-29 m amžius) dalyvavimas**

Rietavo savivaldybėje veikia:

3 jaunimo nevyriausybinės organizacijos (Rietavo „Vykinto“ draugovės skautai, Rietavo 3-oji šaulių kuopa, Rietavo savivaldybės jaunimo organizacija „Progresas“), bendrai vienijančios 65 jaunuolius;

6 su jaunimu dirbančios organizacijos vienija 49 jaunuolius;

BĮ Rietavo atviras jaunimo centras, kuriame per 2015 metus buvo 452 unikalūs apsilankymai;

2015 metais Rietavo savivaldybėje buvo organizuoti 84 renginiai, kuriuose dalyvavo 1297 jauni žmonės.

**Duomenys iš Teritorinės darbo biržos**



|  |  |  |  |
| --- | --- | --- | --- |
|  | **2013 m. sausio 1 d.** | **2015 m. lapkričio 1 d.** | **Pokytis proc.** |
| Bedarbiai | 691 | 513 | -25,76 |
| Nedarbo proc. | 10,12 | 8,14 | -19,57 |
| Vyrai | 375 | 307 | -18,14 |
| Moterys | 316 | 206 | -34,82 |
| **Jaunimas** | **200** | **176** | **-12,00** |

**PROJEKTAI IR INVESTICIJOS**

**2015 M. ĮGYVENDINTI ŠIE PROJEKTAI:**

**Projektas ,,Pėsčiųjų ir dviračių tako Rietavo miesto Plungės gatvėje, kuri sutampa su krašto keliu Nr. 164 Mažeikiai–Plungė–Tauragė, įrengimas“.** Projektas finansuojamas Kelių priežiūros ir plėtros programos lėšomis. Projekto įgyvendinimo pradžia – 2014-06-04.Projekto įgyvendinimo pabaiga – 2015-12-31.Tako įrengimo darbus vykdė UAB „Plungės Jonis-S“, darbų techninę priežiūrą – UAB „Inžinerinė mintis“, projekto vykdymo priežiūrą – UAB „Kelvista“. Nuo statybos pradžios atlikta darbų už 598795 Eur. Įgyvendinus projektą, naujai įrengtas 580 m ilgio pėsčiųjų ir dviračių takas, pastatyta 15 šviestuvų, įrengta 42 m lietaus nuotekų surinkimo tinklų. Šiuo projektu pasiektas pagrindinis tikslas – išplėsta Rietavo miesto pėsčiųjų ir dviračių takų infrastruktūra, pritaikyta augančiam pėsčiųjų ir dviratininkų eismui, mažinanti neigiamą transporto poveikį aplinkai ir kurianti palankią aplinką aktyviam gyvenimo būdui.

**Projektas ,,Rietavo Oginskių dvaro sodybos parko su prieigomis specialiojo plano ir Rietavo Oginskių dvaro sodybos parko su prieigomis detaliojo plano rengimas“.** Projekto vertė – 52654,34 Eur. Projektavimo paslaugas atliko UAB „Projektavimo ir restauravimo institutas“. Specialusis planas patvirtintas LR kultūros ministro 2014-07-10 įsakymu Nr. ĮV-544. Detalusis planas patvirtintas Rietavo savivaldybės administracijos direktoriaus 2015-05-28 įsakymu Nr. AV- 309.

**Projektas „Naujos Rietavo miesto katilinės statyba įrengiant 4 MW galios vandens šildymo katilus ir dūmų kondensacinį ekonomaizerį“.** Projektą įgyvendino Rietavo savivaldybės administracija kartu su UAB ,,Rietavo komunalinis ūkis“ pagal jungtinės veiklos sutartį. Projektas finansuojamas iš 4 finansavimo šaltinių: Rietavo savivaldybės biudžeto lėšos – 289620 Eur, Valstybės investicijų programos lėšos – 1158480 Eur, LAIF programos lėšos – 270794,71 Eur, UAB ,,Rietavo komunalinis ūkis“ nuosavos lėšos – 317977,48 Eur. Bendra projekto vertė – 2036872,19 Eur. Už šias lėšas parengtas techninis projektas, pastatyta nauja katilinė, biokuro sandėlis, 1 MW galios rezervinis skysto kuro katilas, dūmtraukis su pagalbiniais pelenų šalinimo įrenginiais, 3 MW biokuro katilas su kondensacinio tipo ekonomaizeriu. Statybos darbus atliko – UAB „Enerstena“. Statybos techninės priežiūros paslaugas teikė UAB ,,TEEKO consulting“. Projekto tikslas – užtikrinti kokybišką ir nepertraukiamą šiluminės energijos gamybą Rietavo miesto šilumos vartotojams.

**2016 M. TĘSIAMI PROJEKTAI:**

**Projektas ,,Rietavo miesto pėsčiųjų ir dviračių tako Rietavo Oginskių kultūros istorijos muziejaus valdomo Rietavo dvaro teritorijoje įrengimas“.** Projektas finansuojamas Kelių priežiūros ir plėtros programos tikslinėmis lėšomis. Darbus vykdo UAB ,,Plungės Jonis-S“, darbų techninę priežiūrą atlieka UAB „Statybų techninė priežiūra“. Rangos darbų sutarties vertė – 165406 Eur. Šiemet atlikta statybos darbų už 100399 Eur. Projekto tikslas – Rietavo mieste įrengti saugų pėsčiųjų ir dviračių taką, sujungiantį Budrikių ir Pelaičių gyvenviečių dviračių ir pėsčiųjų takus.

**Projektas „Rietavo Lauryno Ivinskio gimnazijos Rietave, Daržų g. 1, sporto salės priestato statyba“.** Projekto biudžetas – 2793606 Eur. Projektas finansuojamas Valstybės investicijų programos lėšomis. Projekto įgyvendinimo pradžia – 2008-03-18.Dėl nepakankamo finansavimo statyba tęsiasi iki šiol. 2015 metais objekto rangos darbų konkursą laimėjo UAB ,,Stamela“. Rangos darbų sutarties vertė – 2060306,49 Eur. Šiemet atlikta statybos darbų už 490037 Eur. Statybos techninę priežiūrą atlieka UAB ,,Inžinerinė mintis“. Projekto vykdymo priežiūrą vykdo UAB ,,Simper“.

**Projektas ,,Rietavo miesto vietinės reikšmės kelio Nr. RT0223 Drobstų pramoninėje zonoje rekonstrukcija“.** Projekto biudžetas – 370732 Eur. Kelio Nr. RT0223 (Rietavo miesto Pramonės gatvė) rekonstrukcijos darbus vykdo UAB „Žemkasa“, darbų techninę priežiūrą atlieka UAB „Inžinerinė mintis“. Projekto vykdymo priežiūrą vykdo UAB ,,Patvanka“. Nuo rekonstrukcijos pradžios atlikta darbų už 138559 Eur. 2015 metais atlikta darbų už 50000 Eur. Darbus planuojama baigti 2016 metais.

**Projektas ,,Rietavo miesto L. Ivinskio g. nuo PK00+00 iki PK02+00 rekonstrukcija“.** Projektas finansuojamas Kelių priežiūros ir plėtros programos lėšomis. Darbus vykdo UAB ,,Plungės Jonis-S“. Rangos darbų sutarties vertė – 147985 Eur. Šiemet atlikta statybos darbų už 67428 Eur. Darbus planuojama baigti 2016 metais. Projekto tikslas – sutvarkyti Rietavo parko prieigas, įrengiant natūralaus skaldyto akmens trinkelių dangą L. Ivinskio gatvėje.

**Projektas „Rietavo savivaldybės pastato Parko g. 10, Rietave, renovacija“, VP3-3.4-ŪM-04-R-81-010.** Techninį projektą parengė UAB „Hidrostatybos projektai“. Projektas susideda iš dviejų dalių. Pirmoji dalis įgyvendinta 2014 metais. Tai energijos išteklius taupančių priemonių įgyvendinimo darbai, kurie buvo finansuojami Sanglaudos skatinimo veiksmų programos lėšomis pagal prioritetinę priemonę „Viešosios paskirties pastatų renovavimas regioniniu lygiu“. Šilumą taupančių priemonių rangos darbus atliko UAB „Mato ranga“. Įgyvendinus projektą, atlikti tokie darbai: renovuotas šilumos punktas ir pastato šildymo sistema, pakeisti pastato langai, suremontuotos lauko durys, apšiltintos pirmo aukšto grindys ir išorės sienos iš vidaus pusės, pakeista stogo danga įrengiant apšiltinimą.

2015 metais projektui užbaigti nepavyko gauti finansavimo, todėl darbai nevyko, buvo pasiruošta viešiesiems pirkimams – paviešintos perkamų darbų techninės specifikacijos. Darbus planuojame tęsti 2016 metais. Įgyvendinus antrąją projekto dalį pastato viduje bus įrengti nauji san. mazgai, rekonstruotas patalpų apšvietimas, sustiprintos perdangos, atnaujintos grindys, suremontuotos vidaus patalpos ir durys, restauruoti laiptai, įrengtos pakabinamos lubos su garsą izoliuojančiu sluoksniu. Sutvarkyta pastato aplinka ir įėjimas į pastatą.

**Daugiabučių namų renovacija.**

2013 metais Rietavo miesto daugiabučių namų Daržų g. 30, Žemaitės g. 7, Daržų g. 34, Daržų g. 26, Parko g. 1, Žemaitės g. 4, Daržų g. 24, Daržų g. 32, Ramybės g. 15, Plungės g. 16, Parko g. 3, Daržų g. 5, Daržų g. 7 butų savininkai apsisprendė atnaujinti savo pastatus, pareikšdami norą gauti valstybės paramą dalyvaudami projekte ,,Daugiabučių namų modernizavimo skatinimas, II etapas“. Projektui įgyvendinti Rietavo savivaldybės tarybos 2013-09-19 sprendimu buvo patvirtinta Energinio efektyvumo didinimo daugiabučiuose namuose programa. Savivaldybės administracija organizavo investicinių planų parengimą, o rengimo išlaidas apmokėjo Būsto energijos taupymo agentūra (BETA). 3 daugiabučių savininkai persigalvojo ir atsisakė dalyvauti renovacijos programoje. Programoje likusių projektų įgyvendinimo darbai pavesti Rietavo savivaldybės Energinio efektyvumo didinimo programos administratoriui – UAB ,,Rietavo komunalinis ūkis“. Šiuo metu 2 daugiabučiai yra renovuoti, o 7 daugiabučiuose renovacija tęsiama.

**Rietavo savivaldybės vietinės reikšmės kelių priežiūra ir plėtra**

Rietavo savivaldybei 2015 m. iš Kelių priežiūros ir plėtros programos buvo skirta 642742 Eur. Lietuvos automobilių kelių direkcijos prie Susisiekimo ministerijos generalinio direktoriaus 2015 m. vasario 26 d. įsakymu Nr. V(E)-3 „Dėl Kelių priežiūros ir plėtros programos lėšų vietinės reikšmės keliams ir gatvėms tiesti, rekonstruoti, taisyti (remontuoti), prižiūrėti ir saugaus eismo sąlygoms užtikrinti paskirstymo savivaldybėms 2015 metais“ skirta 342 403 Eur. Lietuvos Respublikos susisiekimo ministro 2015 m. balandžio 1 d. įsakymu Nr. 3-127(1.5 E) „Dėl Vietinės reikšmės kelių (gatvių) tikslinio finansavimo 2015 metų sąrašo patvirtinimo“ 8.3 punktu skirta 300 339 Eur. Savivaldybės administracija su Lietuvos automobilių kelių direkcija prie Susisiekimo ministerijos sudarė finansavimo sutartis, parengė objektų sąrašus.

Darbams atlikti buvo skelbiami konkursai, su konkursų laimėtojais sudarytos sutartys. UAB „Plungės lagūna“ vykdė sniego valymo, greideriavimo, kelraščių skutimo, griovių valymo, žvyravimo išdaužų vietose ir pralaidų remonto ir įrengimo darbus. Iš viso UAB „Plungės lagūna“ 2015 m. pagal sutartį Nr. R8-8 atliko darbų už 94 299,95 Eur.

Vietinės reikšmės kelių ir gatvių su asfalto danga priežiūros ir remonto darbus vykdė UAB „Sauslaukio statyba“. Ji atliko darbų už 56 530,73 Eur. UAB „Sauslaukio statyba“ vykdė seniūnijų gatvių su asfalto danga duobių remonto darbus ir Rietavo miesto gatvių ženklinimo darbus.

Pagal 2015 m. sutartį Nr. R8-94 UAB „Mato ranga“ atliko Rietavo Oginskių dvaro sodybos parko pėsčiųjų tiltų remonto darbų už 13 302,58 Eur.

UAB „VVARFF“ atliko Rietavo miesto S. Nėries gatvės asfalto dangos remonto darbų už 4346,33 Eur, Paupio gatvės asfalto dangos remonto darbų – už 2 005,27 Eur, gatvės RT7143 (Rietavo miestoVatušių g.) asfalto dangos remonto darbų – už 8543,94 Eur, Rietavo seniūnijos kelio RT0204 (Rietavo sen. Kvėdarnos gatvė) kapitalinio remonto darbų – už 15 740,61 Eur, Tverų seniūnijos Pavasario gatvės kapitalinio remonto darbų – už 13 693,56 Eur, Medingėnų seniūnijos Šatrijos Raganos gatvės pėsčiųjų tako remonto darbų – už 2 521,16 Eur, Daugėdų seniūnijos Miško gatvės pėsčiųjų tako remonto darbų – už 3 076,32 Eur.

UAB „Costruction trade“ atliko Rietavo miesto asfalto dangos plyšių ir siūlių su defektais taisymo darbų už 2 589,40 Eur. UAB „Vakarų geodezija“ atliko vietinės reikšmės kelių inventorinių bylų parengimo darbų už 1210,00 Eur. Inventorizuotų kelių ilgis – 6600 m. Darbų techninę priežiūrą vykdė UAB „Statybų techninė priežiūra“. Sutarties įkainis – 0,79 proc. nuo atliktų statybos (remonto) darbų kainos. Suteikta paslaugų už 1 841,45 Eur. Iš Kelių priežiūros ir plėtros programos lėšų apmokėta paskolos dalis ir palūkanos (34 305 Eur) už projektą „Rietavo miesto Dariaus ir Girėno gatvės rekonstrukcija“. UAB „Plungės lagūna“ apmokėtas įsiskolinimas už 2014 m. atliktus Medingėnų seniūnijos pėsčiųjų tako remonto darbus – 1075,00 Eur.

Visose seniūnijose buvo vykdomi kelių priežiūros darbai: asfaltuotose gatvėse užtaisyta 1505 kv. m duobių, 200 kv. m gatvių paženklinta horizontaliuoju ženklinimu, žvyruotų gatvių taisymui atvežta 2726 kub. m žvyro, suremontuotos 3 pralaidos, nuskusta 3370 m kelkraščių, 2870 m ruože atstatytas kelių griovio profilis.

Iš Kelių priežiūros ir plėtros programos lėšų Daugėdų seniūnijoje atlikta darbų ir suteikta paslaugų už 11 722,56 Eur, Medingėnų seniūnijoje – už 19 404,85 Eur, Rietavo seniūnijoje – už 88 021,63 Eur, Rietavo miesto seniūnijoje – už 67 111,17 Eur ir Tverų seniūnijoje – už 49 574,79 Eur. Iš viso pagal finansavimo sutartį S-0285 panaudota 342 352,19 Eur. Liko nepanaudota 50,81 Eur.

**ŽEMĖS ŪKIS**

**Valstybinės (valstybės perduotos savivaldybėms) funkcijos**

* Žemės ūkio naudmenų ir pasėlių deklaravimo darbų administravimas;
* kaimo plėtros priemonių įgyvendinimo administravimas;
* stichinių meteorologinių reiškinių, gyvūnų užkrečiamų ligų likvidavimo ir priežiūros programų įgyvendinimas, medžiojamų gyvūnų ir griežtai saugomų laikinių gyvūnų žemės ūkiui padarytos žalos ir nuostolių nustatymas;
* žemės ūkio valdų ir ūkininkų ūkių registravimas;
* traktorių, savaeigių, žemės ūkio mašinų ir jų priekabų registravimas ir techninė priežiūra;
* valstybei nuosavybės teise priklausančių melioracijos ir hidrotechnikos statinių valdymas ir naudojimas patikėjimo teise;
* žemės ūkio produkcijos kvotų administravimas.

**PASĖLIŲ DEKLARAVIMAS**

* Pasėlius deklaravo 1252 žemdirbiai.
* Deklaruotas 16273 ha pasėlių plotas.
* Paraiškos tiesioginėms išmokoms už pasėlius ir su plotais susijusių priemonių paramai gauti priimtos Žemės ūkio skyriuje, Daugėdų, Medingėnų, Tverų ir Rietavo seniūnijose.
* Pasėlių deklaravimas vyko elektroniniu būdu.
* Priimta paraiškų 3631,7 tūkst. Eur paramai gauti.

**INFORMACIJA APIE PARAIŠKŲ SURINKIMĄ**

|  |  |  |  |
| --- | --- | --- | --- |
| **Paraiškų surinkimo vieta** | **Priimta paraiškų vnt.** | **Įbraižyta laukų vnt.** | Pastabos |
| Daugėdų seniūnija | 89 | 855 |  |
| Medingėnų seniūnija | 153 | 1008 |  |
| Tverų seniūnija | 312 | 2277 |  |
| Rietavo seniūnija | 534 | 3781 |  |
| Žemės ūkio skyrius | 156 | 1005 |  |
| Paraiškas teikė patys | 8 | 35 |  |
| **Iš viso** | **1252** | **8955** |  |

**DEKLARUOTŲ PASĖLIŲ PLOTŲ DINAMIKA**



**IŠMOKOS UŽ DEKLARUOTUS PLOTUS**

|  |  |  |  |
| --- | --- | --- | --- |
| **Priemonės pavadinimas** | **Surinkta paraiškų vnt.** | **Deklaruotas plotas ha** | **Prašoma parama tūkst. Eur** |
| Tiesioginės išmokos už žemės ūkio naudmenų ir pasėlių plotus | 1 252 | 16 273 | 2213,8 |
| Susietoji parama už plotus (baltyminiai augalai ir daržovės) | 78 | 434 | 39,4 |
| Išmokos ūkininkaujantiems vietovėse, kuriose yra kliūčių, išskyrus kalnuotas vietoves (nenašias žemes) | 1 214 | 15 790 | 697,4 |
| Agrarinės aplinkosaugos išmokos | 61 | 1 457 | 200 |
| „Natura 2000“ miškų teritorijose | 10 | 45,89 | 12,8 |
| **Iš viso** | **2 615** |  | **3 163,4** |

**GALVIJŲ SKAIČIAUS KITIMO RODIKLIAI**



**IŠMOKOS UŽ ŪKINIUS GYVŪNUS**

|  |  |  |  |  |
| --- | --- | --- | --- | --- |
| **Išmokos rūšis** | **Laikytojų skaičius vnt.** | **Gyvulių/šeimų skaičius vnt.** | **Išmokos dydis Eur už vnt./šeimą** | **Parama tūkst./Eur** |
| Už mėsinius galvijus | 218 | 1422 | 108,78 | 154,7 |
| Už mėsines avis | 45 | 873 | 13,41 | 11,7 |
| Už pienines karves | 358 | 3261 | 80 | 260,8 |
| Už ėriavedes | 9 | 268 | 5,8 | 1,6 |
| Už bičių maitinimą | 35 | 626 | 5,4 | 3,4 |
| Už pieninių veislių bulius | 113 | 467 | 76,79 | 35,8 |
| Už pienines ožkas | 15 | 89 | 41,38 | 3,7 |
| Už pieną | 350 |  |  | 874,3 |
| **Iš viso** | | | | **1 346,0** |

**REGISTRUOTŲ ŽEMĖS ŪKIO VEIKLOS SUBJEKTŲ KITIMO RODIKLIAI**



**Traktorių, savaeigių mašinų ir traktoriams skirtų priekabų kitimo rodikliai**

**MELIORACIJA**

* Nusausinta 26,7 tūkst. ha arba 45,6 proc. Savivaldybės žemės ploto.
* Drenažu nusausinta 18,5 tūkst. ha arba 84,1 proc. žemės ūkio paskirties žemės.
* Drenažo tinklas – 12590 km.
* Magistralinių griovių ilgis – 492,9 km.
* Įrengti 505 vnt. hidrotechninių įrenginių.
* Melioracijos įrenginių balansinė vertė – 20,2 mln. Eur, likutinė – 7,1 mln. Eur.

**SAVIVALDYBEI SKIRTOS VALSTYBĖS BIUDŽETO LĖŠOS MELIORACIJOS**

**ĮRENGINIŲ PRIEŽIŪRAI, REMONTUI IR REKONSTRUKCIJAI**



**ATLIKTI MELIORACIJOS DARBAI**

* Daugėdų, Kungių ir Užpelių kaimų teritorijose suremontuota 5,3 km magistralinių griovių, 6 vandens pralaidos. Naujai įrengtos 34 drenažo žiotys.
* Nušienauta 1,6 ha griovio šlaitų, pašalinta 2,51 ha krūmų. Griovių priežiūros darbai atlikti 6,1 km. Atlikti Daugėdų sen. Daugėdų I-II užtvankų priežiūros darbai.
* Avariniai melioracijos statinių remonto darbai atlikti 11 melioracijos objektų. Suremontuota 0,212 km didelio diametro drenažo rinktuvų, dvi vandens pralaidos.
* Pagerėjo gruntinio vandens režimas 238,0 ha žemės ūkio naudmenų plote.

**STATYBA IR ŽEMĖTVARKA**

|  |  |  |  |  |
| --- | --- | --- | --- | --- |
| **Dokumento pavadinimas** |  | **Išduota 2013 m. (vnt.)** | **Išduota 2014 m. (vnt.)** | **Išduota 2015 m. (vnt.)** |
| Suderinta topografinių nuotraukų (t. sk. ir kontrolinių geodezinių nuotraukų) |  | 98 | 95 | 74 |
| Pateikta paraiškų projektavimo sąlygoms gauti |  | 101 | 75 | 0 |
| Suderinta projektų NSK |  | 7 | 9 | 0 |
| Išduota specialiųjų architektūros reikalavimų |  | 18 | 33 | 32 |
| Išduota statybą leidžiančių dokumentų (leidimai statyti statinius, rašytiniai pritarimai statinių projektams) |  | 51 | 43 | 48 |

|  |
| --- |
| **Dokumento pavadinimas 2013 m. 2014 m. 2015 m.** |
| Suderinta žemės sklypo planų 40 80 100 |
| Išduotos ,,Planavimo sąlygos kaimo  Plėtros žemėtvarkos projektui rengti“  su NKP reikalavimais 2 0 0 |
| Kultūros paveldo departamento  prie Kultūros ministerijos  Telšių teritoriniam padaliniui pateikta kultūros paveldo  būklės patikrinimo aktų 14 14 7 |
| Į Kultūros vertybių registrą  įtraukta kultūros objektų 1 3 0 |

Rietavo Šv. Arkangelo Mykolo bažnyčios (unikalus kodas Kultūros vertybių registre15943) tęstiniai interjero konservavimo ir restauravimo darbai (projekto patikslinimas):

Kultūros paveldo departamentas skyrė 43 443 Eur.

Rietavo savivaldybė – 869 Eur.

Rietavo dvaro sodybos tvoros fragmentų (unikalus kodas Kultūros vertybių registre 27399) tvarkybos darbai:

Kultūros paveldo departamentas skyrė 43 442 Eur.

Rietavo savivaldybė – 4 000 Eur.

Rietavo turizmo informacijos centrą per 2015 metų vasaros sezoną aplankė 436 turistai.

2015 m. balandžio 16 d. Rietave suorganizuotas Tarptautinės paminklų ir paminklinių vietovių apsaugos dienos renginys.

2015 m. rugpjūčio 25 d. su filmavimo grupe dirbta Rietavo savivaldybės teritorijos lankomuose objektuose. Filmuota medžiaga laidų ciklui „Gyvenu čia“.

Mykolo Kleopo Oginskio 250-ųjų metininių paminėjimo renginiams pagaminti ir išleisti magnetukai ir skirtukai (Mykolas Kleopas Oginskis, Irenėjus ir Bogdanas Oginskiai).

Kas ketvirtį Nacionalinei žemės ūkio tarnybai prie Žemės ūkio ministerijos teikiamos ataskaitos geodezijos klausimais.

Teikiamos ataskaitos Telšių teritorijų planavimo ir statybos valstybinės priežiūros skyriui.

Sudarytas civilinio mobilizacinio rezervo asmenų sąrašas, Rietavo savivaldybės detalusis įslaptinamos informacijos sąrašas. Parengtas vienas įslaptintų dokumentų išslaptinimo aktas.

Suteikti 53 nauji adresai Rietavo savivaldybės teritorijoje.

Suderinti ir patvirtinti 8 žemės sklypų formavimo ir pertvarkymo projektai.

Parengti 6 administracijos direktoriaus įsakymų projektai dėl žemės sklypų paskirties pakeitimo.

Parengta 18 projektavimo reikalavimų ir pateikti visi prašymai, atliktos formavimo pertvarkymo projektų viešinimo ir derinimo procedūros per (ŽPDRIS).

Nuolat pagal pareigybes vyksta intensyvus susirašinėjimas elektroninėje erdvėje su įvairiomis institucijomis; gyventojų konsultavimas teritorijų planavimo, žemės sklypų formavimo ir pertvarkymo, adresų suteikimo ir keitimo, geodezijos, paminklotvarkos, statybos ir architektūros klausimais; dalyvavimas konferencijose, seminaruose, mokymuose, pasitarimuose; darbas informacinėse „Infostatyba“, ŽPDRIS, TPDR, TPDRIS, registrų cento adresų ir nekilnojamojo turto sistemose, puslapio REGIA administravimas.

Tverų turizmo centro darbų ataskaita: pravesta ekskursijų Tveruose, Lopaičių etnomitologiniame komplekse – 83, ekskursijų Tverų kraštotyros muziejuje – 21, ekskursijose dalyvavusių žmonių sk. – 2873, suorganizuotas festivalis prie Lopaičių piliakalnio –1, pateiktas projektas  Kultūros rėmimo fondui festivaliui prie Lopaičių piliakalnio 2016 m. – 1.

**KOMUNALINIŲ PASLAUGŲ TEIKIMAS**

Uždaroji akcinė bendrovė „Rietavo komunalinis ūkis“ veiklą vykdo nuo 2000-08-01. Pagrindinis įmonės tikslas – teikti centralizuotos šilumos, vandens tiekimo ir nuotekų tvarkymo paslaugas Rietavo miesto ir Savivaldybės gyventojams. Iš savo veiklos šilumos ūkis 2015 metais uždirbo 420,1 tūkst. Eur pajamų, tai – 65,2 tūkst. Eur arba 13,4 proc. mažiau negu 2014 metais (2014 metų pajamos – 485,4 tūkst. Eur).

Jau keletą metų iš eilės mažėja šilumos pardavimai, tai lemia pastatų renovacija ir šiltesnės žiemos.

Iš grafiko matome, kad 2015 metais padidėjo šilumos tinklų nuostoliai, jie siekė 3,7 tūkst. MWh arba 38,7 proc. nuo pateiktos į tinklą šiluminės energijos kiekio (2014 m. – 3,01 arba 31,08 proc.). Šilumos tinklų nuostoliai padidėjo dėl keleto priežasčių. Pirma – vykstantis daugiabučių namų renovacijos darbai, nes dėl šildymo ir karšto vandens tiekimo sistemų atnaujinimo renovuojamuose namuose iš sistemų buvo išleidžiamas termofikacinis vanduo ir juos reikėjo iš naujo užpildyti. Antra – dėl karšto vandens ir šildymo sistemų renovacijos darbų daugiabučiuose namuose, negalėjome tiksliai apskaičiuoti mokesčių už karštą vandenį ir šildymą, todėl patyrėme komercinių nuostolių. Trečia – prijungiant naują katilinę prie šilumos tinklų ir keičiant dalį šiluminės trasos dėl L. Ivinskio gatvės remonto reikėjo ne kartą išdrenuoti šilumines trasas.

Reikšmingiausias 2015 metų įvykis – kartu Rietavo savivaldybe įgyvendintas naujos Rietavo miesto katilinės statybos projektas.

Pagrindinė vandens ūkio padalinio užduotis – užtikrinti patikimą vandens tiekimą ir nuotekų tvarkymo paslaugų teikimą vartotojams, patiriant mažiausiai išlaidų ir padarant minimalią žalą aplinkai. Šis padalinys praėjusiais metais tiekė vandenį ir valė nuotekas Rietavo miesto ir daugeliui Rietavo savivaldybėje gyvenančių gyventojų. Padalinys ataskaitinius metus baigė nuostolingai, gauta 1 097 Eur nuostolio. Ankstesni 2014 veiklos metai šiam padaliniui tai pat buvo nuostolingi, nuostolis sudarė 1 121 Eur. Geriamojo vandens 2015 pateikta 180 050 m3 – 0,3 proc. mažiau negu 2014 m. (180 618 m3), išvalyta 221 954 m3 nuotekų – 4,1 proc. daugiau negu 2014 m. (213 149 m3). Išsamesnė informacija ir palyginimai su ankstesniais metais pateikti diagramose.

Vandens pardavimo kiekiai, lyginant su 2014 metais, išlieka tame pačiame lygyje, nors prie vandentiekio tinklų, įgyvendinus investicinius projektus, prijungiama naujų vartotojų. Parduodamo vandens kiekiai nedidėja dėl taupaus vandens vartojimo ir gyventojų skaičiaus mažėjimo.

Nuosekliai pagal turimas finansines galimybes remontuojant, o kai kur ir keičiant vamzdynus naujais, vandens netektys stabilizavosi, tam įtakos turėjo ir savalaikis apskaitos prietaisų tikrinimas. Šiuo metu vandens apskaitai naudojami prietaisai yra 100 proc. patikrinti.

Nuotekų tvarkymo veiklos rezultatai apie išvalytus, parduotus ir infiltruojamus nuotekų kiekius pateikti žemiau esančiame grafike.

Bendras atitekančių nuotekų kiekis, 2015 metus lyginant su 2014 metais, padidėjo 4,1 proc., 2,1 proc. didėjo ir nuotekų pardavimai. Infiltracija (nuostoliai) į nuotekų tinklus padidėjo 5,4 proc.

**KOMUNALINIŲ ATLIEKŲ TVARKYMAS**

Komunalines atliekas Rietavo savivaldybėje tvarko UAB „Telšių regiono atliekų tvarkymo centras“. Iš Rietavo savivaldybės teritorijoje gyvenančių gyventojų 2015 m. surinktos beveik 2 005 t mišrių komunalinių atliekų (2014 m. – 2 038 t, 2013 m. – 2 099 t). Į Jėrubaičių nepavojingų atliekų sąvartyną patenkančių mišrių komunalinių atliekų kiekis kasmet mažėja.

Daugiausiai komunalinių atliekų 2015 m. (226 t) sutvarkyta rugsėjo mėnesį, mažiausiai – vasario mėnesį (117 t).

2015 m. lapkričio mėnesį Rietavo miesto, Vatušių, Purvelių, Labardžių, Skroblio, Liolių, Užupių, Pelaičių, Drobstų, Bubėnų, Laužų ir Budrikių kaimuose individualioms valdoms išdalintos pakuočių atliekų tvarkymo priemonės (konteineriai).

**VIEŠOJI TVARKA**

Viešąją tvarką Rietavo savivaldybėje užtikrina Klaipėdos vyriausiojo policijos komisariato Rietavo policijos komisariatas.

Praėjusiais metais Rietavo savivaldybėje užregistruota 121 nusikalstama veika, iš kurių 60 – ištirta. Pernai pareigūnai nustatė 871 administracinės teisės pažeidimą (629 – už KET, 242 – už kitus pažeidimus). Dažniausi administracinės teisės pažeidimai: vaiko teisių – 30, chuliganizmas, triukšmas – 35, girtų pasirodymas viešose vietose – 72, pėstieji ir dviratininkai be atšvaitų – 41, neturintys teisės vairuoti – 37, vairavimas be saugos diržų – 49, neblaivūs dviratininkai, vadeliotojai – 38, vairavimas apsvaigus nuo alkoholio – 44, viršytas saugus greitis – 218.

Vis daugiau Savivaldybės gyventojų pasitiki policijos pareigūnais – tai liudija ir jų pranešimai. Pasak jo, dažniausiai gyventojai policijai pranešdavo apie kelių eismo taisyklių pažeidimus, degtindarius, vagystes, konfliktus ir triukšmą, smurtą artimoje aplinkoje. 2015 m. gauti 1226 pranešimai (2013 m. – 1075, 2012 m. – 1079).

**GYVENTOJŲ PRIĖMIMAS**

Siekdamas kuo išsamiau susipažinti su aktualiausiomis gyventojų problemomis ir padėti jas išspręsti, Savivaldybės meras gyventojus priiminėjo kiekvieną savaitės trečiadienį.  2015 m. kreipėsi 116 asmenų: dėl paramos ūkininkams ir verslininkams – 55;  dėl socialinių problemų, materialinės paramos nelaimės ir kitais atvejais – 7;  būsto, pastatų privatizavimo, nuomos klausimais – 30;  kelių, gatvių  tvarkymo, ir kt. problemų – 3, kitais klausimais  – 21.

Patenkinta dauguma prašymų, kai kurių prašymų negalima patenkinti dėl nepakankamų finansinių galimybių ar teisės aktų apribojimų (95 patenkinti, 9 išspręsti neigiamai, į 12 asmenų prašymų atsakyta paaiškinant situaciją, pateikiant pasiūlymus ir klausimo sprendimo būdus).

**PIRMINĖ TEISINĖ PAGALBA**

Rietavo savivaldybės gyventojams pirminę teisinę pagalbą teikia administracijos Teisės ir finansų skyriaus vedėjas. 2015 m. Rietavo savivaldybėje pirminė teisinė pagalba buvo suteikta 153 pareiškėjams (2014 m. – 149, 2013 m. – 217). Pareiškėjams buvo suteiktos konsultacijos šiais klausimais: šeimos teisė – 64, darbo teisė – 10, socialinės apsaugos teisė – 2, žemės teisė – 3, nuosavybės teisių atkūrimas – 0, administracinė teisė – 9, civilinė teisė ir civilinis procesas – 42, baudžiamoji teisė – 2, baudžiamasis procesas – 9, kiti klausimai – 12, surašyti 43 prašymų antrinei teisinei pagalbai gauti, 12 pareiškėjų surašyti ar padėti surašyti raštai į įvairias valstybines institucijas. Pareiškėjų, kuriems atsisakyta suteikti pirminę teisinę pagalbą, ir skundų dėl pirminės teisinės pagalbos nebuvo. Lėšos, skirtos pirminei teisinei pagalbai, panaudotos pagal paskirtį.

**VŠĮ RIETAVO TURIZMO IR VERSLO INFORMACIJOS CENTRAS**

VšĮ Rietavo turizmo ir verslo informacijos centras teikia nemokamą informaciją ir asmenims, ketinantiems pradėti verslą, ir verslininkams (nemokamos paslaugos galimos tik dėl RTVIC inicijuojamų ir įgyvendinamų tarptautinių projektų, nes nėra valstybinių programų kurios įgalina teikti nemokamą pagalbą verslo skatinimui). Verslininkai, visuomenės atstovai gali konsultuotis įvairiais jiems rūpimais klausimais: įmonės steigimo, reorganizavimo, patentų išdavimo, finansinių lėšų paieškos, buhalterinės apskaitos, jiems rengiami mokymai, įvairūs kursai (kalbų mokymo, kompiuterinio raštingumo ir pan.) teikiama pagalba didinant konkurencingumą ir veiklos veiksmingumą, užmezgant tarptautinius bendradarbiavimo kontaktus su kitų šalių verslininkais. Centras 2012 – 2015 m. įgyvendino 6 tarptautinius projektus, perimdamas užsienio šalių gerąją patirtį, kurdamas tarptautinius ryšius su panašiomis įstaigomis užsienyje, ieškodamas verslo partnerių Rietavo verslininkams, skatindamas atskirų socialinių grupių (pvz., moterų) verslumą, smulkių gamintojų tinklų vystymąsi ir taip prisideda prie regioninio vystymosi. Nuo 2015 m. įgyvendinami 7 tarptautiniai projektai ir rengiamos dar kelios paraiškos. Per šį laikotarpį centro biudžetas išaugo daugiau kaip 2 kartus: nuo 263,87 tūkst. Lt (76,42 tūkst. Eur) 2012 m. iki 565,9 tūkst. Lt (150,914 tūkst. Eur) 2015 m.

Siekiant paskatinti nuosavo verslo plėtrą, darbo vietų Rietavo savivaldybėje kūrimą, plėtojamos gyventojų verslumui didinti skirtos neformalios iniciatyvos (pvz., besikuriančio verslo (įskaitant savarankišką veiklą pradedančius asmenis) konsultavimas, pagalba randant tiekėjus, klientus; verslui (įskaitant savarankišką veiklą pradedančius asmenis) pradėti reikalingų priemonių suteikimas; mentorystė ,,verslas verslui“, teikiant konsultacijas konkretaus verslo kūrimo ir plėtros klausimais), didesnį dėmesį skiriant darbui su tikslinėmis grupėmis ir 30-44 m. amžiaus žmonių verslumo skatinimui. Taip pat dėmesys skiriamas tarpsektorinių partnerysčių kūrimui, kad verslas, sąveikaudamas su kitais sektoriais, įgautų impulsų, idėjų ir taptų efektyvesnis. Pavyzdys yra 2012-2015 metais vykdytas projektas „Verslo ir kultūros partnerystė“, kur susiformavo savitarpio pagalbos ir bendradarbiavimo ryšiai tarp verslo ir kultūros organizacijų ir veikėjų.

2015 metais ypač didelis dėmesys buvo skiriamas skatinti kaimo vietovių smulkiuosius vietos produktų gamintojus. Rezultatas – augantis individualią veiklą vykdančių asmenų skaičius.

Šalia konkrečių paslaugų verslui ir tikslinėms grupėms, RTVIC skatina verslininkų, tikslinių grupių kūrybiškumą, pristato jiems pasaulines tendencijas, suteikia platesnį veiklos kontekstą – ypač Baltijos jūros makroregiono erdvę.

2015 m. pabaigoje Rietavo verslo informacijos centras buvo pertvarkytas į Rietavo turizmo ir verslo informacijos centrą (RTVIC), tačiau turizmo informacijos srityje daromi tik pirmieji žingsniai. Centras sukūrė (arba prisidėjo prie sukūrimo) turizmui patrauklių pasiūlymų:

* turistinį maršrutą „Pieno kelias“, jungiantį 4 savivaldybes ir siūlantį 28 objektus;
* Rietavo kultūros gidą – 30 regioninių produktų ir paslaugų pasiūlymų;
* Portalą [www.veik.rietave.lt](http://www.veik.rietave.lt), kuriame koncentruotai pateikiami renginiai, naujienos, skelbimų lenta, kūrėjų profiliai ir jų paslaugos, lankytinos vietos;
* 4 sertifikuotus tautinio paveldo produktus (R. Pakštienės veltiniai, V. Judeikienės mielinis pyragas, A. Krajino mediniai žaislai, V. Bizausko žolelės).
* 2 amatų centrus: Medingėnų amatų centrą, virtualų amatų centrą <http://www.rietavovic.lt/lt/amatu-centras>.

Taip pat buvo kuriamos rinkodaros priemonės, kuriomis naudojasi ir gali naudotis turizmo paslaugų teikėjai.

2015 metais VšĮ Rietavo turizmo ir verslo informacijos centras: atsakė į paklausimus (6030 vnt., 320 val.), suteikė konsultacijų (920 val., 260 subjektų), organizavo mokymus (27 mokymai, 185 val., 497 dalyviai). 2015 m. vyko 27 mokymai, kuriuose dalyvavo 497 asmenys), organizavo renginius (28 tinklaveikos renginiai, 10 konferencijų, 7 informacinės sklaidos renginiai), administravo du interneto puslapius ([www.rietavovic.lt](http://www.rietavovic.lt) ir [www.veik.rietave.lt](http://www.veik.rietave.lt)), parengė ir išleido 1 metodinį verslumą ir turizmą skatinantį leidinį ir kt.

Meras yra atskaitingas Tarybai ir Savivaldybės bendruomenei, todėl kasmet pateikiama veiklos ataskaita, susitikimuose su seniūnijų gyventojais išklausomos jų nuomonės, pageidavimai, į juos atsižvelgiama tolesniame darbe.

Esu Lietuvos savivaldybių asociacijos tarybos ir „Savivaldybių žinių“ redkolegijos narys. Taip pat esu Telšių regiono plėtros tarybos pirmininkas.

**Vykdydamas savo tiesiogines funkcijas ir pareigas, rūpinausi, kad būtų deramai atstovaujama Savivaldybės interesams bendradarbiaujant ir sprendžiant klausimus su valstybės valdžios ir valstybinio administravimo subjektais, teisėsaugos institucijomis, nevyriausybinėmis organizacijomis. Atstovaudamas Savivaldybės interesams, inicijavau susitikimus LR finansų, ūkio, švietimo ir mokslo, sveikatos, kultūros, susisiekimo, socialinės apsaugos ir darbo, aplinkos apsaugos, vidaus reikalų, žemės ūkio, aplinkos ministerijose. Ne kartą susitikau su ministrais ir viceministrais, Kultūros paveldo departamento, Kūno kultūros ir sporto departamento, Automobilių kelių direkcijos vadovais ir atsakingais pareigūnais sprendžiant įvairius aktualius klausimus ir problemas.**

**2015 m. balandžio 27 d. dalyvavau susitikime su Lietuvos Respublikos Prezidente Dalia Grybauskaite, kur buvo** aptartos regionų problemos ir pagrindiniai naujų merų darbai.

2015 m. rugsėjo mėn. dalyvavau susitikime su Žemės ūkio ministerijos atstovais, kur buvo aptartos afrikinio kiaulių maro grėsmės, jo kontrolės ir prevencijos priemonės. Susitikimo metu buvo pasirašytas memorandumas dėl pilietinės iniciatyvos „AuGink savo kraštą“.

Esu Savivaldybės atstovas Lietuvos savivaldybių asociacijoje. Dalyvavau visuose asociacijos tarybos posėdžiuose, pasisakiau, kad būtų tobulinamas Biudžeto sandaros įstatymas, atsižvelgiama į savivaldybių finansines reikmes, teikiau pastabas ***dėl regioninės politikos.***Domėjausi, kaip dirba seniūnaičiai. Ne kartą lankiausi seniūnijose, organizavau susitikimus su gyventojais. Jų metu pristačiau artimiausius Savivaldybės darbus, aptariau kasdienes problemas (kelių, kaimų tvarkymo, transporto, medicininės problemos), informavau apie numatomus pakeitimus deklaruojant pasėlius, žemės ūkio technikos techninėje apžiūroje, naujoves tvarkant atliekas ir kt.

Per ataskaitinį laikotarpį kontroliavau ir prižiūrėjau Savivaldybės viešojo administravimo institucijas, domėjausi Savivaldybės administracijos, jos skyrių darbu, ne kartą aplankiau visas seniūnijas, daugelį Savivaldybės biudžetinių ir viešųjų įstaigų, įmonių, domėjausi jų vadovų veikla, kontroliavau, kaip jie įgyvendina įstatymus, Vyriausybės nutarimus, Tarybos sprendimus, kalbėjausi su seniūnijų gyventojais, įstaigų lankytojais, įmonių darbuotojais, jų pareikštas pastabas, pageidavimus, pasiūlymus aptariau su vadovais.

2015 m. parašiau 24 potvarkius veiklos organizavimo klausimais, 16 potvarkių – komandiruočių klausimais, 13 potvarkių – atostogų klausimais ir 6 potvarkius – personalo klausimais.

**VIZITAI**

2015 m. liepos mėnesį Rietavo savivaldybėje lankėsi Lietuvos Respublikos švietimo ir mokslo ministrė Audronė Pitrėnienė. Ministrė susitiko su savivaldybės meru Antanu Černeckiu, jo pavaduotoju Jonu Eugenijumi Bačinsku, švietimo įstaigų vadovais. Informavo apie abitūros egzaminų rezultatus, pristatė klasės krepšelio, neformalaus vaikų ugdymo programos finansavimą. Aptarė pagrindines švietimo problemas – priešmokyklinį ugdymą, mokyklų tinklo pertvarką.

2015 m. rugsėjo mėnesį (Mykolinių šventės metu) Savivaldybėje lankėsi Baltarusijos Respublikos nepaprastasis ir įgaliotasis ambasadorius Lietuvoje Aleksandr Korol, Lietuvos Respublikos ambasadorius Baltarusijos Respublikoje Evaldas Ignatavičius, Lietuvos Respublikos Prezidento patarėjas Mindaugas Lingė, Lietuvos Respublikos kultūros ministerijos viceministrė Patricija Poderytė, Kultūros paveldo departamento direktorė Diana Varnaitė ir kt. garbūs žmonės.

**BENDRADARBIAVIMAS SU UŽSIENIU**

2015 m. rugsėjo 26-27 dienomisSavivaldybėje lankėsi bičiuliai iš Zarbeko (Vokietija), Gulbenės (Latvija) ir Kenčino (Lenkija). Svečiai ne tik dalyvavo miesto šventėje, bet ir aptarė tolimesnį bendradarbiavimą. Draugai iš Zarbeko šį kartą parėmė dvi šeimas, įteikė vokus, kuriuose buvo po 150 eurų kiekvienai šeimai.

2015 m. balandžio mėnesį, minint Tarptautinę savaitę, Savivaldybėje lankėsi Prancūzijos, Rumunijos, Turkijos ir Indijos atstovai, kurie susitiko su Savivaldybės meru Antanu Černeckiu. Susitikimo metu meras svečiams papasakojo apie Savivaldybę, įgyvendintus ir vykdomus projektus, ateities planus.

2015 m. balandžio 17 d. Rietave lankėsi ikimokyklinio ir priešmokyklinio ugdymo pedagogai iš Gulbenės savivaldybės. Jie lankėsi Rietavo Lauryno Ivinskio gimnazijoje ir Rietavo lopšelyje-darželyje, dalijosi gerąja patirtimi.

**SAVIVALDYBĖS BENDRAVIMAS SU BENDRUOMENĖMIS**

Rietavo savivaldybėje aktyviai veikia dvylika bendruomenių*.* Bendruomenės organizuoja renginius, šventes, rūpinasi bendruomenių namais, tvarko aplinką, dalyvauja įgyvendinant įvairius projektus, organizuoja išvykas po Lietuvą. Jos rengia įvairius projektus, gauna finansavimą iš Europos Sąjungos fondų, o organizacinės veiklos programoms lėšų iš Nevyriausybinių organizacijų rėmimo fondo skiria ir Savivaldybė (2015 m. skirta 8511,96 Eur).Bendruomenių atstovai stengiasi puoselėti krašto tradicijas, organizuoja šventes, dalyvauja seminaruose, sukaupta patirtimi dalijasi su kitomis bendruomenėmis.

Liolių bendruomenė kartu su partneriu **–** Rietavo Oginskių kultūros istorijos muziejumi – per metus įgyvendino projektą „Liolių poilsio parkas“. Projektas buvo finansuojamas iš Europos žemės ūkio fondo kaimo plėtrai ir Lietuvos valstybės biudžeto pagal Vietos veiklos grupės „Rietavo iniciatyvos“ įgyvendinamą strategiją „Rietavo savivaldybės kaimo vietovių plėtros strategijos“.

**KITI 2015 M. ĮVYKIAI**

1. Vasario 16-ąją Lietuvos Respublikos Prezidentė Dalia Grybauskaitė už Lietuvos kultūros ir istorijos paveldo, tarpvalstybinių kultūrinių santykių puoselėjimą ordino „Už nuopelnus Lietuvai“ Riterio kryžiumi apdovanojo Rietavo kultūros istorijos muziejaus direktorių Vytą Rutkauską.
2. 2015 m. kovo 14 d. Pranę Stasevičienę, sulaukusią 100 metų, pasveikino Rietavo savivaldybės ir Valstybinio socialinio draudimo fondo valdybos, Rietavo socialinių paslaugų centro atstovai.
3. Balandžio 23–24 d. Rietavo kultūros centre ir Rietavo Mykolo Kleopo Oginskio meno mokykloje vyko šios mokyklos organizuojamas II Tarptautinis M. K. Oginskio kamerinės muzikos atlikėjų festivalis-konkursas „Mykolo Kleopo Oginskio kūrybos perlai“. Konkurse dalyvavo jaunieji talentai iš Lietuvos ir užsienio šalių. Baltarusijai atstovavo Molodečino valstybinės Mykolo Kleopo Oginskio muzikos kolegijos studentai ir Molodečino vaikų meno mokyklos auklėtiniai. Latvijai – Daugpilio S. Broko muzikos vidurinės, Rygos A. Dombrovskio ir Gulbenės muzikos mokyklos jaunieji menininkai.
4. Balandžio mėnesį Rietavo savivaldybės kultūros centre organizuota tarptautinės paminklų ir paminklinių vietovių apsaugos dienai skirta konferencija, į kurią atvyko paveldosaugininkai iš visos Lietuvos.
5. Lietuvos Respublikos Prezidentė Dalia Grybauskaitė ordino „Už nuopelnus Lietuvai“ medaliu apdovanojo Vatušių kaimo gyventoją Stefą Jovaišienę, išauginusią 7 vaikus.
6. 2015 m. gegužę Rietave organizuotas tautinės muzikos ansamblių ir orkestrųfestivalis „Trimitatis“.
7. 2015 m. birželio mėnesį Rietavo savivaldybės kultūros centre vyko XX Pažaislio muzikos festivalio koncertas, kuriame koncertavo Martynas Levickis (akordeonas) ir styginių kvartetas „SinChronic“ (I smuikas –  Giedrė Žarėnaitė, II smuikas –  Simas Tankevičius, altas –  Mintautas Kiščiūnas, violončelė –  Ignė Pikalavičiūtė).
8. Spalio 23-ąją Vilniuje Lietuvos savivaldybių asociacijos organizuotuose „Auksinės krivūlės“ apdovanojimuose Rietavo savivaldybei atiteko Užsienio reikalų ministerijos įsteigta krivūlė „Už viešosios diplomatijos puoselėjimą“, o Savivaldybės merui Antanui Černeckiui  už nuopelnus Lietuvos savivaldai, jos plėtrai ir stiprinimui suteiktas „Auksinės krivūlės riterio“  vardas.
9. Atnaujinti Rietavo parapijos senelių globos namai.
10. Lapkričio  6-ąją Kaune, kultūros ir sporto centre „Girstutis“,  pagerbti respublikinio konkurso „Metų ūkis 2015“ nugalėtojai. Pirmos vietos laimėtojų prizas ir padėkos raštas skirtas Stanislovui Antanui, Ramūnui ir Stasiui Jurkams. Prizai atiteko ir antros vietos laimėtojai Valerijai Stancelienei, ir  trečią vietą pelniusiems Laimai ir Rimantui Bagdonams.
11. Lapkričio 21-ąją  Rietave vyko mišraus choro „Jūrava“ 65-erių veiklos metų koncertas.

*2015 metais labai atsakingai ir sėkmingai buvo dirbama kartu su Savivaldybės administracijos direktoriumi, skyrių vedėjais ir specialistais, kruopščiai renkami ir analizuojami duomenys, vertinama susidariusi situacija.*

*Gerbiami Tarybos nariai, šioje ataskaitoje paminėjau tik svarbiausius mero įgaliojimuose numatytus klausimus, kuriuos nagrinėti, teikti Tarybai ir spręsti teko asmeniškai man. Daugelį klausimų nagrinėti, rengti išvadas ir pasiūlymus buvo pavesta Savivaldybės administracijos padaliniams, jos teritoriniams padaliniams (seniūnijoms) ir Savivaldybės kontrolės ir audito tarnybai. Šių institucijų vadovai apie tai kalbės savo ataskaitose.*

*Dėkoju už bendradarbiavimą, aktyvų darbą, toleranciją, susiklausymą posėdžių metu.*

*Savivaldybės meras Antanas Černeckis*

**RIETAVO SAVIVALDYBĖS ADMINISTARCIJOS**

**KANCELIARIJA**

**AIŠKINAMASIS RAŠTAS PRIE SPRENDIMO**

,,DĖL PRITARIMO RIETAVO SAVIVALDYBĖS TARYBOS IR MERO 2015 METŲ VEIKLOS ATASKAITAI“ PROJEKTO

2016-04-19

Rietavas

**1. Sprendimo projekto esmė.**

Sprendimo projektu siūloma pritarti Rietavo savivaldybės tarybos ir mero 2015 metų veiklos ataskaitai.

**2. Kuo vadovaujantis parengtas sprendimo projektas.**

Sprendimo projektasparengtas vadovaujantis Lietuvos Respublikos vietos savivaldos įstatymo 12 straipsnio 2 dalimi, 20 straipsnio  7 dalimi,  Rietavo savivaldybės tarybos veiklos reglamento, patvirtinto Rietavo savivaldybės tarybos 2015 m. lapkričio 19 d. sprendimu Nr. T1-146, 171 ir 235 punktais.

**3. Tikslai ir uždaviniai**.

Pateikti Rietavo savivaldybės tarybai ataskaitą apie Rietavo savivaldybės tarybos ir mero veiklą 2015 m.

**4. Laukiami rezultatai**.

Bus pateikta ataskaita Rietavo savivaldybės tarybai.

**5. Kas inicijavo sprendimo projekto rengimą.**

Savivaldybės administracijos Kanceliarija.

**6. Sprendimo projekto rengimo metu gauti specialistų vertinimai**.

Neigiamų specialistų vertinimų negauta.

**7. Galimos teigiamos ar neigiamos sprendimo priėmimo pasekmės**.

Neigiamų pasekmių nenumatyta.

**8. Lėšų poreikis sprendimo įgyvendinimui**.

Sprendimo įgyvendinimui nereikės valstybės biudžeto ir savivaldybės biudžeto lėšų.

**9. Antikorupcinis vertinimas**.

Nereikalingas.

Kanceliarijos vedėja Jūratė Šedvilaitė